title: Abeno-ku

text: Abeno-ku () on yksi Osakan kaupungin 24:stä suuralueesta. Se sijaitsee kaupungin eteläosassa Uemachin ylängön eteläreunalla. Suuralueella on noin 107 340 asukasta (vuonna 2012) ja sen pinta-ala on 5,99 neliökilometriä. Suuralue on perustettu 1. huhtikuuta 1943.


title: Abeno-ku

text: Abeno-kun alue on pääosin asuinaluetta, mutta suuralueella sijaitsevat myös vilkkaat Abenobashin ja Tennōjin rautatieasemat (aivan suuralueen pohjoisrajalla), jotka toimivat porttina Osakan eteläosiin. Asemien ympäristö on merkittävä kaupallinen keskus.


title: Abeno-ku

text: Abenoa palvelee kaksi Osakan metron linjaa, Midōsuji-linja ja Tanimachi-linja, JR Westin Hanwa-linja, Kintetsu-rautateiden Minami-Ōsaka-linja sekä Hankai-raitioteiden Uemachi-linja.


title: Afrikankääpiösorsa

text: Afrikankääpiösorsa ("Nettapus auritus") on sorsalintu.


title: Afrikankääpiösorsa

text: Afrikankääpiösorsaa tavataan suuressa osassa Saharan eteläpuolista Afrikkaa. Lajin populaatio on suuri, mutta sen kannankehitys on laskeva. Sen ei kuitenkaan uskota olevan vaarassa, ja laji on luokiteltu elinvoimaiseksi.


title: Afrikankääpiösorsa

text: Afrikankääpiösorsa on osittain vaellus- ja muuttolintu. Se pesii usein sadekausien aikaan, ja tekee pesänsä puunkoloon tai muuhun onkaloon. Se pesii pareittain, ja pesimäajan julkopuolella se esiintyy pienissä perhekunnissa. Afrikankääåiösorsa käyttää ravinnokseen pääasiassa vesikasvien osia, mutta syö myös vesihyönteisiä ja pieniä kaloja.


title: Australiankääpiösorsa

text: Australiankääpiösorsa ("Nettapus pulchellus") on sorsalintu.


title: Australiankääpiösorsa

text: Australiankääpiösorsaa tavataan Australiassa, Indonesiassa, Papua-Uudessa-Guineassa ja Itä-Timorissa. Lajin populaatio on suuri, mutta sen kannankehitys on laskeva. Australiankääpiösorsan ei kuitenkaan uskota olevan vaarassa, ja se on luokiteltu elinvoimaiseksi.


title: Madagaskarintavi

text: Madagaskarintavi ("Anas bernieri") on Madagaskarilla kotoperäinen sorsalintu. Se on erittäin uhanalainen elinympäristön hävityksen takia.


title: Madagaskarintavi

text: Madagaskarintavi on pienikokoinen punertavan vaaleanruskea sorsalintu. Aikuinen lintu on 40-45 cm pitkä.


title: Madagaskarintavi

text: Madagaskarintavia tavataan vain kapealla vyöhykkeellä Madagaskarin länsirannikolla.


title: My Favorite Drug

text: My Favorite Drug on Lauri Ylösen kappale hänen vuonna 2014 julkaistulta Amanda-studioalbumilta. Sen julkaisi Dynasty Records albumin toisena singlenä 31. toukokuuta 2013. Kuten aiemmalla "She's a Bomb"-singlellä, myös "My Favorite Drug":lla Laurin luoma käsinukke "Amanda" on pääroolissa, kun taas Lauri itse toimii takarivin soittajana. Kappaleelle on tehty myös Owe Lingvallin ohjaama musiikkivideo, joka julkaistiin samana päivänä singlen kanssa. Kappale ei päässyt lainkaan listoille.


title: Australiansuomutavi

text: Australiansuomutavi ("Anas gracilis") on Australian yleisin sorsalintu.


title: Australiansuomutavi

text: Australiansuomutavi on pienehkö hoikka sorsalintu. Sen kaikissa höyhenissä on valkoinen reunus, mikä luo linnun höyhenpeitteeseen erityisen kuvion. Aikuinen lintu on 37-47 cm pitkä ja painaa 350-670 grammaa, koiraat ovat suurempia kuin naaraat.


title: Australiansuomutavi

text: Australiansuomutavia tavataan Australian lisäksi Indonesiassa Uusi-Kaledoniassa, Uudessa Seelannissa, Papua Uusi Guineassa ja Vanuatulla.


title: Aino Mälkönen

text: Aino Mälkönen (11. tammikuuta 1900 Kirvu (nyk. Venäjä) – 2. heinäkuuta 1920 Viipuri) oli suomalainen Suomen sisällissodan ja Viron vapaussodan taistelija sekä sairaanhoitaja.


title: Aino Mälkönen

text: Mälkönen palveli valkoisten puolella sekä sairaanhoitajana että konekiväärivöiden täyttäjänä. Kun Viipurissa 1918 värvättiin taistelijoita Viroon, Mälkönen leikkautti tukkansa lyhyeksi, pukeutui miesten vaatteisiin ja ilmoittautui vapaaehtoiseksi nimellä Aimo Mälkönen.


title: Aino Mälkönen

text: Mälkönen osallistui Narvan valtaukseen konekiväärimiehenä. Hänen taistelussa osoittamansa toimintansa toi hänelle tunnustuksen urheudesta. Hieman tämän jälkeen hänen oikea sukupuolensa paljastui. Tapahtuman johdosta Mälkösestä tuli tunnettu henkilö Virossa. Hänestä kirjoitettiin lehtiin ja ihmiset tunnistivat hänet kadulla.


title: Aino Mälkönen

text: Suomeen palattuaan Mälkönen hoidatti selkäsärkyään, joka oli seurausta altistumisesta kranaatin paineaallosta. Hän yritti lieventää vaivaansa antamalla pikkulasten kävellä selkänsä päällä. Keväällä 1920 Mälkönen halvaantui tapaturman seurauksena Viipurin Diakonissalaitoksen sairaalassa. Eräs lapsi oli innostunut liikaa ja hypännyt Ainon selän päälle kesken kävelyn. Hän kuoli vielä samana vuonna. Mälkönen on haudattu Ruokolahdelle.


title: Beyond: Two Souls

text: Beyond: Two Souls on Quantic Dreamin kehittämä ja Sony Computer Entertainmentin julkaisema interaktiivinen toimintaseikkailupeli. Se julkaistiin yksinoikeudella PlayStation 3 -pelikonsolille vuonna 2013 sekä vuonna 2016 myös PlayStation 4:lle. Pelin on käsikirjoittanut ja ohjannut David Cage.


title: Beyond: Two Souls

text: Pelissä on juoni, johon pelaaja voi itse vaikuttaa tekemällä erilaisia päätöksiä. "Beyond" kertoo Jodie Holmesista (Ellen Page), jolla on yhteys näkymättömään olioon. Peli kattaa 15 vuotta Jodien elämästä ja sen tarina hyppii edestakaisin vuosien välillä.


title: Beyond: Two Souls

text: Pelin päähenkilö on Jodie Holmes (ääni ja "motion capture" Ellen Page), jolla on ollut yhteys näkymättömään olioon jo syntymästään asti. Jodie kutsuu oliota Aideniksi ja se voi muun muassa liikuttaa esineitä ja kuristaa tai ottaa valtaansa ihmisiä. Tarinan alussa kahdeksanvuotias Jodie asuu vanhempiensa luona. Kun Aiden melkein kuristaa naapurustossa asuvan pojan tämän antaessa Jodielle lumipesua, Jodien vanhemmat päättävät viedä hänet psykiatriseen hoitoon. Jodie jätetään yliluonnollisten tapahtumien osastolle asumaan tutkija Nathan Dawkinsin (Willem Dafoe) ja Cole Freemanin (Kadeem Hardison) kanssa.


title: Beyond: Two Souls

text: Nathanin ja Colen ryhmä tutkii Jodien ja Aidenin yhteyttä ja selvittää, mitä Aiden pystyy tekemään. Tutkinnan ohella Nathanista tulee Jodien isähahmo. Eräänä iltana Nathan saa tietää vaimonsa ja tyttärensä kuolleen auto-onnettomuudessa, mistä hän masentuu. Jodien lohduttaessa häntä, hän huomaa pystyvänsä kommunikoimaan kuolleiden kanssa Aidenin avulla. Vuosien edetessä teini-ikäinen Jodie yrittää itsenäistyä kapinoimalla Nathania ja Colea vastaan. Yritykset päättyvät kuitenkin aina katastrofiin ja Aidenin on pelastettava Jodie. Myöhemmin tutkijoiden rakentama kondensaattori eli portti "inframaailmaan" alkaa temppuilla ja Jodie lähetetään tuhoamaan se. Tämän jälkeen CIA kiinnostuu hänestä ja lähettää agentti Ryan Claytonin (Eric Winter) värväämään Jodien CIA:han. Kovan koulutuksen jälkeen Jodiesta tehdään agentti, ja hänet lähetetään suorittamaan tehtäviä usein Ryanin kanssa. Pelaaja saa päättää, aloittaako Jodie romanttisen suhteen hänen kanssaan.


title: Beyond: Two Souls

text: Oltuaan CIA:ssa jo jonkin aikaa, Jodie lähetetään Afrikkaan tappamaan eräs sotapäällikkö. Jodie tapaa nuoren pojan, Salimin, joka auttaa häntä suorittamaan tehtävän. Sotapäällikön kuoltua Salim näkee isänsä kuolleiden joukossa ja kääntyy Jodieta vastaan. Ryan ja CIA hakevat Jodien helikopterilla ennen kuin sotilaat ehtivät tappaa hänet. Matkalla tukikohtaan Jodie kuulee tappaneensa maan demokraattisesti valitun presidentin eikä suinkaan sotapäällikköä. Raivostunut Jodie pakenee CIA:lta ja hänet leimataan petturiksi. Karkumatkalla Jodie tapaa ryhmän kodittomia, joista eräs nimeltään Tuesday synnyttää vauvan nimeltään Zoey, ja intiaaniperheen, jotka hän pelastaa pahantahtoiselta oliolta.


title: Beyond: Two Souls

text: Jonkin ajan kuluttua hän ottaa yhteyttä Coleen, joka on löytänyt Jodien oikean äidin, Norah Grayn. Kaksikko menee tapaamaan Norahia mielisairaalaan, jossa hän on ollut Jodien syntymästä lähtien. Aidenin avulla Jodie saa selville, että hänen äidillään on samanlainen yhteys olioon, ja että CIA jätti hänet katatoniseen tilaan. Kun Jodie lähtee äitinsä luota, CIA:n sieppaa hänet. Nathan, joka on nyt osastonsa johtaja, kertoo Jodielle, että CIA laskee hänet vapaaksi kunhan hän tekee vielä yhden palveluksen. Kiinalaiset ovat rakentaneet oman kondensaattorin, joka Jodien tulee tuhota. Jodie ja Ryan lähetetään ryhmineen Kiinan armeijan tukikohtaan, missä heidät otetaan vangiksi. Aidenin avulla Jodie pääsee pakoon ja tuhoaa kondensaattorin.


title: Beyond: Two Souls

text: CIA:n tukikohdassa Jodielle annetaan uusi henkilöllisyys ja hänet lasketaan vapaaksi. Ennen Jodien lähtöä, Nathan pyytää vielä yhtä palvelusta. Hän on rakentanut oman mini-kondensaattorin toiveenaan puhua jälleen kuolleen perheensä kanssa. Jodie suostuu, mutta huomaa, että kondensaattori satuttaa Nathanin perhettä ja he toivovat pääsevänsä vapaaksi. Nathan raivostuu eikä usko Jodieta. Jodie lähtee toimistosta, mutta hänet otetaan jälleen vangiksi. CIA:n johtaja kenraali McGrath aikoo tehdä Jodielle samoin kuin he tekivät hänen äidilleen. Nathan ilmoittaa yrittävänsä poistavansa kondensaattorin suojakentän ja yhdistää inframaailman elävien kanssa. Aiden hakee apua Ryanilta ja Colelta, jotka vapauttavat Jodien ja kolmikko suuntaa kondensaattorin luo.


title: Beyond: Two Souls

text: Cole haavoittuu matkalla ja Ryan antaa oman suojakenttänsä Jodien käyttöön, vaarantaen oman turvallisuutensa. Kondensaattorin sydämessä Jodie kohtaa Nathanin. Pelaajan valintojen seurauksena Jodie yrittää puhua järkeä Nathanille joko onnistuen tai epäonnistuen siinä. Valintojen myötä Nathan joko ampuu itsensä tai kuolee Aidenin tai Ryanin käsittelyssä. Nathan on jälleen perheensä luona ja näyttää Jodielle tietä. Matkalla kondensaattorin keskelle Jodie näkee näkyjä ja tajuaa, että Aiden on hänen kuolleena syntynyt kaksoisveljensä. Tuhottuaan kondensaattorin, Jodie päätyy elämän ja kuoleman rajamaille ja pelaaja saa päättää kumman Jodie valitsee.


title: Beyond: Two Souls

text: Jos Jodie valitsee elämän, hän selviää kondensaattorin tuhosta, mutta menettää yhteyden Aideniin. Myös Ryan ja Cole voivat selvitä, riippuen pelaajan valinnoista. Tämän jälkeen Jodie päättää aloittaa uuden elämän vaikka hän suree Aidenia. Pelaaja päättää jatkaako hän elämäänsä yksin, kodittomien ystäviensä kanssa, intiaanien kanssa vai Ryanin kanssa. Huolimatta siitä minkä pelaaja valitsee, Jodie saa näyn, jossa hän kohtaa maailmanlopun joko yksin tai Zoeyn kanssa. Jos Jodie valitsee kuoleman, Ryan, Cole tai armeija löytää Jodien ruumiin. Jodie seuraa rakkaidensa elämää ja huomaa omaavansa yhteyden Zoeyn kanssa, jota hän valmistelee maailmanloppua varten.


title: Beyond: Two Souls

text: "Beyond: Two Souls" sai vaihtelevia arvosteluja pelikriitikoilta. GameRankings ja Metacritic antoivat pelille pisteet 72.54 % ja 71/100. Hyviksi puoliksi lueteltiin Ellen Pagen hahmo Jodie Holmes ja monet muut näyttelijät. Myös pelit grafiikat ja animaatiot saivat kiitosta. IGN kritisoi pelin passiivisuutta, epäpalkitsevuutta, ja juonen sekavuutta.


title: Jan-Erik Jansson

text: Jan-Erik Jansson (21. toukokuuta 1921 Helsinki – 16. elokuuta 2010 Kauniainen) oli suomalainen tekniikan tutkija. Hän oli Teknillisen korkeakoulun laivanrakennusopin professori 1962–1977 ja Merenkulkuhallituksen pääjohtaja 1977–1988.


title: Jan-Erik Jansson

text: Jansson valmistui diplomi-insinööriksi Teknillisestä korkeakoulusta ja väitteli tekniikan tohtoriksi 1955. Hän työskenteli 1951–1953 Turussa isänsä August Janssonin johtamalla Crichton-Vulcanin telakalla.


title: Gravity Falls

text: Gravity Falls on yhdysvaltalainen animaatiosarja, jonka on luonut Alex Hirsch. Se kertoo kaksosten Dipper ja Mabel Pinesin kesälomasta mystisessä Gravity Fallsin kylässä.


title: Gravity Falls

text: Kesälomalla kaksitoistavuotiaat Dipper ja Mabel Pines jätetään Oregoniin, Gravity Fallsin pikkukaupunkiin heidän isosetänsä Stanin luokse, joka pitää pientä turistikohdetta Mystery Shack. Dipper löytää metsästä mystisen päiväkirjan, joka kertoo oudoista asioista Gravity Fallsissa, sillä asiat eivät ole siellä miltä näyttävät.


title: Gravity Falls

text:
Jokaisen jakson loppussa on väläytys lauseesta, joka viittaa piilotettuun viestiin, joka on saatu selville soittamalla takaperin Brad Breeckin säveltämän tunnusmusiikin, jossa kuullaan jonkun kuiskaavan 'Three letters back' tai 'Switch a and z' (suom. 'kolme kirjainta taaksepäin') (suom. 'Vaihda a ja z').
Jaksoissa on myös muitakin salaisuuksia ja koodeja.


title: Sääskjärvi

text: Sääskjärvi on järvi Iitissä. Se laskee Lanskinjoen ja Koskenkylänjoen kautta Suomenlahteen. Myös järven lähellä oleva kylä on nimeltään Sääskjärvi.


title: Orissan sykloni 1999

text: Avustusjärjestöjen mukaan myskyssä sai surmansa jopa 20 000 ihmistä ja 700 000 kotieläintä. 20 miljoonaa ihmistä menetti kotinsa ja viisi miljoonaa maanviljelijää toimeentulonsa.


title: Jouni Varis

text: Jouni Varis on suomalainen jääkiekkovalmentaja, joka toimii Mestis-joukkue Jokipoikien päävalmentajana. Hän on aiemmin toiminut seuran miesten joukkueen päävalmentajana myös vuosina 2001–2004.


title: Jouni Varis

text: Jouni Varis aloitti Jokipoikien miesten joukkueen päävalmentajana Suomi-sarjassa kaudella 2002–2003. Joukkue oli vuotta aiemmin joutunut jättämään Mestiksen talousvaikeuksien vuoksi. Varis johdatti Jokipojat Suomi-sarjan hopeaan keväällä 2003. Kauden 2003–2004 päätteeksi Varis luotsasi joukkueen Suomi-sarjan mestaruuteen. Jokipojat kärsi Mestiksen karsintasarjan ainoan tappion sarjapaikan säilyttäneelle TuTolle, sijoittui karsintasarjassa toiseksi ja nousi Mestikseen.


title: Jouni Varis

text: Varis jatkoi Jokipoikien päävalmentajana Mestiksessä vajaan syyskauden 2004–2005 ajan, kunnes 3. joulukuuta 2004 hän ja kakkosvalmentaja Teemu Tiainen irtisanoutuivat joukkueen valmennuksesta. Taustalla oli myös seurajohdon luottamuspula heihin. Variksen aikana Jokipojat keräsi runkosarjassa 22 ottelussa vain kuusi pistettä. Hänen tilalleen Jokipoikien päävalmentajaksi nimettiin Kari Rauhanen.


title: Jouni Varis

text: Vuosina 2008–2011 Varis valmensi Jokipoikien A-nuoria. Kaudella 2010–2011 joukkue sijoittui A-nuorten I-divisioonan runkosarjassa toiseksi ja eteni SM-karsintoihin saakka jääden niissä kuitenkin viimeiseksi. Hän palasi kaudeksi 2011–2012 Jokipoikien Mestis-joukkueeseen ja siirtyi Mikko Haapakosken apuvalmentajaksi. Hän voitti kauden päätteeksi Mestis-hopeaa, ja kausi 2012–2013 päättyi neljänteen sijaan.


title: Jouni Varis

text: Kaudeksi 2014–2015 Varis palasi Jokipoikien A-nuorten päävalmentajaksi A-nuorten SM-liigaan. Joukkueen kausi päättyi karsiutumiseen A-nuorten Mestikseen. Hän oli tämän jälkeen kokonaan valmentamatta, kunnes 20. helmikuuta 2017 Varis palasi Jokipoikien Mestis-joukkueen päävalmentajaksi Ari Aaltosen tilalle kevääseen 2018 asti ulottuvalla ja yhden optiovuoden sisältävällä sopimuksella. Joukkue oli runkosarjassa kuudentena, mutta Jokipojilla oli takanaan seitsemän ottelun tappioputki. Joukkueen kausi päättyi lopulta puolivälieriin, jossa Jokipojat hävisi Kiekko-Vantaalle suoraan neljässä ottelussa otteluvoitoin 4–0.


title: Jouni Varis

text: Varis toimi turvallisuusasiantuntijana Karelia-ammattikorkeakoululla ja hän jäi virastaan työlomalle juuri ennen palaamistaan Jokipoikien päävalmentajaksi helmikuussa 2017.


title: Mono in Love

text: Mono in Love on romanialaislaulaja Edward Mayan kappale. Se julkaistiin CD-singlenä 29. marraskuuta 2012, sekä digitaalisesti ladattavana EP:nä 9. heinäkuuta 2013. Kappaleelle on tehty myös musiikkivideo, joka julkaistiin 14. kesäkuuta 2013. Toisin kuin Edwardin aiemmat singlet, "Mono in Love" ei päässyt lainkaan listoille.


title: Mono in Love

text: CD-single


title: Mono in Love

text: Digitaalinen EP


title: Eväjärvi (järvi)

text: Eväjärvi tai myös Kolhinselkä on Keski-Suomessa Jämsän Hallissa sijaitseva järvi.


title: Eväjärvi (järvi)

text:
Järven pinta-ala on 890 hehtaaria eli 8,9 neliökilometriä. Se on 8,4 kilometriä pitkä ja 2,6 kilometriä leveä. Järvi ei käytännössä ole aivan näin leveä muuta kuin järven kapeassa eteläpäässä,
jossa lounaaseen päin työntyi 2,0 kilometriä pitkä lahti Kilvenvesi. Kilvenvesi on yhteydessä järven pääosan eteläiseen lahteen 30 metriä leveän Kilvensalmen kautta. Eteläinen lahti on neljä kilometriä pitkä, mutta 800 metriä leveä. Lahti on Eväjärven kylän alueella. Järvenselkää kutsutaan Kolhinseläksi ja tämä on ollut myös järven toinen nimi.


title: Eväjärvi (järvi)

text: Järvessä on laskettu olevan 40 saarta. Niiden yhteispinta-ala on 8 hehtaaria, mikä on noin 0,9 prosenttia järven kokonaispinta-alasta. Saarista Vehkosaari ja Salmisaari ovat yli hehtaarin suuruisia, muut 33 saarta ovat yli aarin ja loput viisi ovat alle aarin kokoisia. Maininnan arvoisia saaria ovat Talassaari järven pohjoispäässä, saaret Ruokoluoto, Pirttisaari ja Kotisaari järvenselän lounaisrannassa ja Kilvensaari Kilvenvedessä. Järvenselän itärannan tuntumassa sijaitsee Pitkäsaari ja sen ympärillä on monilukuinen saaristo luotomaisia saaria.


title: Eväjärvi (järvi)

text: Järvi on luodattu ja siitä on julkaistu syvyyskartat. Järven tilavuus on 49 miljoonaa kuutiometriä eli 0,049 kuutiokilometriä. Sen keskisyvyys on 5,6 metriä ja suurin syvyys on 22,4 metriä. Järvenselän eteläosasta saa alkuunsa yli neljä kilometriä pitkä etelään jatkuva yli kymmenmetrinen syvänne, jossa on sen pohjoiosassa yli 2 metrinen kohta. Siellä sijaitsee järven syvin kohta. Järven rantaviivan pituus on 37 kilometriä, josta saarten rantaviivan yhteispituus on 6,4 kilometriä. Järven rannat ovat pääosin jyrkkärinteisiä metsämaita, joissa kalliopaljastumat ovat yleisiä. Alavat kohdat on otettu viljelyyn. Peltoalueita esiintyy laajasti järven eteläpäässä, mutta muilla rannoilla on peltotilkkuja siellä täällä.


title: Eväjärvi (järvi)

text: Asutus on pääasiassa haja-asutusta, jonka välissä on vapaa-ajan asuntoja. Pohjoispään rannoille on levinnyt Hallin taajama-alueita, joiden yhteydessä on myös Hallin lentoasema. Muilla rannoilla sijaitsevat kyliä ja kulmakuntia, joita ovat Laajanpohja, Selänsyrjä, Haukilahti ja Eväjärvi. Järven itärantoja seuraa seututie 343, joka erkanee valtatieltä 9 Eväjärven eteläpuolelta. Seututie kääntyy luoteeseen Hallin taajaman läpi, josta siitä haarautuu etelään järven länsirantaa seuraten yhdystie 14303. Se jatkaa Länkipohjaan Vilkkilään, missä yhtyy valtatiehen 9. Yhdystieltä erkanee pieni kylätie, joka tekee lyhyen kiepin järven eteläpään ympäri yhtyen seututiehen Eväjärvellä.


title: Eväjärvi (järvi)

text: Järvi sijaitsee Kokemäenjoen vesistössä (vesistöaluetunnus 35) Längelmäveden ja Hauhon reittien valuma-alueen (35.7) Längelmäveden alueeseen (35.72), jonka Eväjärven valuma-alueeseen (35.723) järvi kuuluu. Järven vedenpinnan korkeus on 110,6 metriä mpy.


title: Eväjärvi (järvi)

text: Eväjärven valuma-alueella sijaitsee 47 yli hehtaarin kokoista järveä, mutta niihin sisältyvät myös Evärjärven laskujoen alajuoksulle jääviä järviä. Suoraan tai välillisesti Eväjärveen laskevia järviä tai lampia ovat esimerkiksi Eväjärven kylässä lahteen laskeva Vuorijärvenoja, jonka kautta laskevat Iso-Valkea (5 ha), Ylänen (8 ha), Suonalanen (6 ha), Lahdenperänjärvi (8 ha), Kuusjärvi (124 ha), Vekuri (32 ha), Pirttijärvi (5 ha), Lankajärvi (47 ha) ja Vuorijärvi (10 ha), sekä Kolhinselän itärantaan laskevan yhteisen laskuojan Kekäleojan järviä, joita ovat esimerkiksi Kekälejärvi (24 ha) ja Leveäjärvi (15 ha), ja järven pohjoispäähän yhteistä Vehkaojaa myöten laskevat Valkeajärvi (9 ha) ja Saarijärvi (5 ha), ja edellisten lisäksi esimerkiksi länsirannalle laskeva Ahvenjärvi (5 ha) ja siitä etelämmäksi laskeva Kopanjärvi (5 ha).


title: Eväjärvi (järvi)

text: Evijärvi laskee 250 metristä Myllypuroa myöten Velhonveteen (32 ha). Järvien korkeusero on kolme metriä. Alajuoksun vesistö laskee 6,5 kilometrin päässä Länkipohjassa Längelmäveden Säkkiin.


title: Eväjärvi (järvi)

text: Vuoden 1963 peruskartassa oli Hallin lentokentän ympäristöön rakennettu runsaasti uusia taloja, joista monet sijaitsivat rannan tuntumassa. Hallin taajaman keskusta oli aivan järven pohjoispäässä. Järven pohjoispää kuului silloin Kuorevedelle ja eteläosa Längelmäelle.


title: Eväjärvi (järvi)

text: Hallista Längelmäelle on opastettu melontareitti: Eväjärvi–Kilvenvesi–Velhonvesi–Kalkunjärvi–Myllyvesi–Haapaoja–Ylinenlampi–Jänenjärvi–Koljonselkä.


title: Aulis Nyqvist

text: Artto Aulis Nyqvist (s. 1941) on suomalainen valokuvaaja ja taidemaalari.


title: Aulis Nyqvist

text: Erityisesti lehti- ja mainoskuvaajana tunnettu Nyqvist aloitti valokuvaharrastuksensa 1956 ja sai ammattioppinsa Matti A. Pitkäsen studiolla 1960–1965 ja perusti sitten kuuden muun valokuvaajan (C. G. Hagström, Olavi Kaskisuo, Timo Kirves, Kristian Runeberg ja Seppo Saves sekä Caj Bremer, jonka tilalle tuli pian Martti Brandt) kanssa Finnseven-osuuskunnan, joka toimi vuoteen 1969 saakka. Tällöin Nyqvist ryhtyi itsenäiseksi yrittäjäksi.


title: Carlton Bost

text: Carlton Bost (s. 1970-1980, syntymäajasta ei virallista tietoa) on yhdysvaltalainen muusikko ja levytuottaja Los Angelesista, Kaliforniasta. Parhaiten Carlton tunnetaan työstään Deadsyn leivissä, hän on myös The Dreamingin, Berlinin ja Orgyn kitaristi.


title: Carlton Bost

text: Bostin uran alkuna on yleisesti pidetty liittyminen Deadsy-yhtyeeseen vuonna 2002. Bost oli Deadsyn pitkäaikaisjäsenistöä aina vuoden 2007 oletettuun hajoamiseen asti. Suoraan Deadsyn kaatumisen jälkeen hän liittyi The Dreamingiin, jonka kanssa työsti kaksi studioalbumia vuosina 2008-2011 aina lähtöönsä asti. Bost myös liittyi klassikkoyhtye Berliniin vuonna 2005 ja on soittanut yhtyeen kahdella studioalbumilla. Berlinin lisäksi Bost on kiertänyt ja äänittänyt uudelleenkasatun Orgyn kanssa, tuottanut Lunarclickin musiikkia ja tehnyt soololevyn. Vuonna 2013 Bost palasi The Dreamingiin. Carlton Bost on kitarajätti Gibsonin entinen endorser, nykyjään hän soittaa Schectereillä.


title: Finn Express 64

text: Finn Express 64, FE64 on 6,40 metriä pitkä, pienen luokan purjevene. Mallia suositellaan usein ensimmäiseksi veneeksi, mutta sen urheilulliset ominaisuudet viihdyttävät kokeneempiakin purjehtijoita.


title: Finn Express 64

text: Finn Express 64:n on suunnitellut Ron Holland, ja veneet on valmistettu Fibå-Vene tehtaalla Lohjalla.


title: Finn Express 64

text: Finn Express 64:ssä on Seldénin osatakila. Kajuutan katon takareunalla on kaksi vinssiä keulapurjetta varten. Vinssejä voi myös käyttää purjeiden nostamiseen.


title: Finn Express 64

text: Alkuperäisiin vakiovarusteisiin kuului isopurje ja fokka, eli keulapurje. Vakiomallissa isopurjeen jaluspiste on kiinteästi keskellä istuinkaukalon lattiaa. Lisävarusteena oli tarjolla levanki eli kisko jota pitkin jaluspistettä voi siirtää.


title: Finn Express 64

text: Isopurjeessa on reivimahdollisuus, jota yleensä kannattaa käyttää kovalla tuulella. Tällöin purjehdusominaisuudet pysyvät hyvinä ilman huomattavaa vauhdin menetystä.


title: Finn Express 64

text: Mastossa on vakiona valmius spinaakkerille, mutta "spinnuvarustus" (30 m spinaakkeri, puomi, nostimet, skuutit) kuuluvat lisävarusteisiin. Vaihtoehtoisesti veneestä saattaa löytyä genaakkeri.


title: Finn Express 64

text: Finn Express on toimiva retkivene, jossa on makuupaikat neljälle. Maston alla olevassa alumiinitolpassa on kiinni pöytälevy, jonka saa laskettua osaksi keulan nukkumatilaa. Joissain veneissä varustukseen voi kuulua keitin, sisäilmalämmitin ja kemiallinen WC.


title: Finn Express 64

text: Vaijerikaiteen ja varvaslistan ansiosta leveällä kannella on helppoa ja turvallista liikkua.


title: Finn Express 64

text: Veneen keulassa on tilava keulaluukku, johon mahtuu ankkuri köysineen, keulaköydet sekä keulatikkaat. Istuinkaukalon ja perälaudan välissä on toinen tilava ja lukittava säilytystila, jossa on tilaa polttoainesäiliölle ja muille varusteille. Veneen sisätilassa seinää kiertää hyllykkö, johon mahtuu reilusti pientä tavaraa. Lisäksi istuinkaukalon alla, pistopunkkien välissä, on reilun kokoinen tyhjä tila, jonne mahtuu purjeita tai matkatavaraa. Kaikkien patjojen alta löytyy myös säilytystilaa.


title: Finn Express 64

text: (-S tarkoittaa että veneessä ei ole kiinteää potkuria ja että veneessä käytetään spinaakkeria tai genaakkeria)


title: Finn Express 64

text: Finn Express-perheeseen kuuluu neljä venemallia; FE64, FE74 / FE741, FE83 sekä FE94. Kaikkien veneiden runkopituus selviää mallinimestä.


title: Finn Express 64

text: Vuonna 1982 perustettu FE-Purjehtijat ry järjesti alkuvuosina luokkakilpailuja kaikille FE-malleille. Lisäksi yhdistys järjesti muun muassa tapaamisia eri satamissa. Yhdistys on myös julkaissut jäsenlehteä, jonka numerossa 1/1983 kerrotaan uudesta FE64-mallista sekä Ron Hollandin kommenteista ensimmäisen koepurjehduksen jälkeen. Lehti on luettavissa ilmaiseksi yhdistyksen sivuilla.


title: Finn Express 64

text: Nykyään yhdistys keskittyy enimmäkseen FE83-malliin. Heidän sivuillaan on kuitenkin edelleen maininta FE64-mallista kuten myös muista FE-malleista.


title: Finn Express 64

text: FE-Purjehtijat ry:n jäsenlehden lisäksi FE64:stä tehtiin artikkeli Vene-lehden numerossa 04/1983. Tämä artikkeli on edelleen tilattavissa Vene-lehden nettisivuilta.


title: Joey MacDonald

text: Joseph ”Joey” MacDonald (s. 7. helmikuuta 1980 Pictou, Nova Scotia, Kanada) on kanadalainen entinen jääkiekkomaalivahti. MacDonaldia ei ole varattu NHL:ään.


title: Joey MacDonald

text: Joey MacDonald aloitti ammattilaisuransa kaudella 2001–2002, saatuaan NHL-tulokassopimuksen Detroit Red Wingsiltä, pelattuaan sitä ennen neljä kautta Kanadan juniorisarjoissa. Red Wings lähetti MacDonaldin kuitenkin farmin farmiin, eli yhteistyöseuraansa, Pohjois-Amerikan kolmanneksi korkeimmalle sarjatasolle ECHL-liigaan. MacDonald pelasi näin ensimmäisen ammattilaiskautensa ECHL:ssä pelanneessa Toledo Stormissa, 2001–2002. MacDonald torjui häntäpään joukkueen, Stormin maalilla ECHL:n runkosarjassa 38 ottelussa, hyvällä torjuntaprosentilla 92,2 % muttei onnistunut hyvistä otteistaan huolimatta auttamaan joukkuetta pudotuspeleihin.


title: Joey MacDonald

text: MacDonald aloitti toisen kautensa Detroitin organisaatiossa kaudella 2002–2003, muttei saanut paikkaa NHL-joukkueesta, vaan joutui Red Wingsin farmijoukkueeseen, AHL-liigaan Grand Rapids Griffinsin joukkueeseen. MacDonald oli Griffinsin kakkosvahti kaudella 2002–2003 ja pelasi 25 runkosarjaottelua. Yhdessä Griffinsin ykkösvahdin Marc Lamothen kanssa MacDonald voitti AHL:n runkosarjakauden päätteeksi Harry Holmes Memorial Awardin, joka myönnetään saman joukkueen, vähintään 25 ottelua pelaneelle/pelanneille maalivahdeille, joilla on pienin maalikeskiarvo AHL:n runkosarjassa. Pudotuspeleissä MacDonald esiintyi yhdessä ottelussa, jossa hän pelasi kahdeksan minuuttia ja antautui kertaalleen. Torjuntaprosentiksi kirjattiin pudotuspeleistä 75,0 %.


title: Joey MacDonald

text: Toisella AHL-kaudellaan, 2003–2004, MacDonald oli jälleen Griffinsin kakkosvahti, mutta hänen peliaikansa lisääntyi edelliskaudesta. MacDonald torjui joukkueensa maalinsuulla 39 ottelussa ja kirjautti loistavan torjuntaprosentin 93,6 %.Torjuntaprosentti oli suurin per kausi, Griffinsin seurahistoriassa, mikä oli MacDonaldin uran ensimmäinen seuraennätys. Pudotuspeleissä MacDonald sai tilaisuuden jälleen vain yhdessä ottelussa, jossa hän pelasi kaksi erää ja päästi neljä maalia.


title: Joey MacDonald

text: Kaudella 2004–2005 MacDonald nousi Griffinsin ykkösmaalivahdiksi ja pelasi 66 AHL:n runkosarjaottelua ja torjui jälleen hyvät tilastot. Torjuntaprosentti oli jälleen hyvä, 92,6 %. Huolimatta huippuvireisestä MacDonaldista, ei Griffins selvinnyt kaudella 2004–2005 AHL:n pudotuspeleihin. MacDonald starttasi neljännen kautensa Grand Rapids Griffinsissä, kaudella 2005–2006 ja pelasi Griffins-uransa heikoimman kauden. Hän putosi takaisin joukkueen kakkosvahdiksi, kirjautti heikon torjuntaprosentin 89,7 % ja kävi myös lyhyelle komennuksella farmin farmissa, ECHL:ssä, pelattuaan yhden ottelun vanhan joukkueensa Toledo Stormin maalilla.


title: Joey MacDonald

text: Viidennellä kaudellaan Red Wingsin organisaatiossa MacDonald nousi ensi kertaa NHL-kokoonpanoon Red Wingsin kolmosvahdiksi, kokeneiden Dominik Hasekin ja Chris Osgoodin taakse. 19. lokakuuta 2006 MacDonald pelasi ensimmäisen NHL-ottelunsa, kun Detroit kohtasi San Jose Sharksin. Hän vaihdettiin maalille kesken ottelun, kun Osgood vaihdettiin 3-0 tappiotilanteessa pois maalilta. MacDonald pelasi NHL-debyytissän 45 minuuttia. MacDonald pelasi tämän jälkeen Detroitin maalilla vielä viisi ottelua, kunnes torjui uransa ensimmäisen NHL-voiton, 11. helmikuuta, 2007. MacDonald aloitti Detroitin maalilla runsasmaalisen ottelun Calgary Flamesia vastaan ja torjui ottelussa joukkueelleen 7-4 voiton. Kesken kauden Detroit asetti MacDonaldin NHL:n siirtolistalle, josta hänet poimi joukkueeseensa Boston Bruins 24. helmikuuta 2007.


title: Joey MacDonald

text: MacDonald pelasi ensimmäisen ottelunsa Bruinsin riveissä 4. maaliskuuta, 2007 New Jersey Devilsiä vastaan. Bruins voitti ottelun 4-1. MacDonald pelasi loppukauden Bruinsin kakkosvahtina NHL:ssä ja pelasi seitsemässä ottelussa, jotka hän pelasi torjuntaprosentilla 91,8 %. Kauden jälkeen MacDonald jätti Bostonin.


title: Joey MacDonald

text: Ennen kautta 2007–2008 MacDonald allekirjoitti sopimuksen New York Islandersin kanssa. Ensimmäisen kautensa MacDonald pelasi pääosin AHL:ssä, Bridgeport Sound Tigersin riveissä, jossa hän torjui 38 ottelussa. Islandersin NHL-joukkueessa MacDonald pelasi kauden aikana kaksi ottelua. AHL-otteluiden torjuntaprosentti oli 90,9 % ja NHL-otteluista 91,8 %.


title: Joey MacDonald

text: Toisella kaudellaan Islandersissa, 2008–2009, MacDonald nousi vakituisesti Islandersin NHL-kokoonpanoon Rick DiPietron taakse joukkueen kakkosmaalivahdiksi, johtuen siitä että aiempi kakkosvahti Wade Dubielewicz jätti Islandersin ennen kauden alkua. DiPietro kärsi kuitenkin läpi kauden vakavista loukkaantumisista, mistä johtuen MacDonald sai melko paljon peliaikaa. Hänen kauden kohokohtansa oli hänen NHL-uransa ensimmäinen nollapeli entistä seuraansa Detroit Red Wingsiä vastaan, Red Wingsin kotihallissa Joe Louis Arenalla. MacDonald torjui ottelussa 42 laukausta, 2-0 voitossa.


title: Joey MacDonald

text: MacDonald pelasi Islandersin maalilla yhteensä 49 NHL:n runkosarjaottelua ja voitti niistä 14, torjuntaprosentilla 90,1 %, eikä onnistunut auttamaan Islandersia pudotuspeleihin. Niinpä kauden jälkeen MacDonald sai lähteä New Yorkista, kun Dwayne Roloson saapui joukkueen uudeksi kakkosmaalivahdiksi.


title: Joey MacDonald

text: Kaudeksi 2009–2010 MacDonald siirtyi perinteikkääseen Toronto Maple Leafsin organisaatioon vapaana agenttin, saatuan lähtöpassit Islandersista. Kauden alun MacDonald torjui Maple Leafsin NHL-miehistössä, Vesa Toskalan takana kakkosmaalivahtina. MacDonald pelasi Toronto Maple Leafsissa kuusi ottelua, joista viidessä hän oli aloittava maalivahti ja torjui seuralleen yhden voiton. Torjuntaprosentti näissä kuudessa ottelussa oli 89,2 %. Hänet kuitenkin lähetettiin Toronton farmijoukkueeseen Toronto Marliesiin, kun nuori ruotsalaismaalivahti Jonas Gustavsson nostettiin NHL-joukkueeseen AHL:stä.


title: Joey MacDonald

text: MacDonald pelasi näin ollen Marliesissa, kunnes kesken kauden hänet myytiin Anaheim Ducksiin vaihdossa seitsemännen kierroksen varausvuoroon. Kuitenkin, koska Ducksilla ei ollut vakituista farmijoukkuetta, MacDonald pelasi loppukauden edelleen Marliesissa, vaikka hänen oikeutensa olivat Anaheimilla. MacDonald ei pelannut Anaheimin paidassa yhtään ottelua, ja hänen sopimuksensa seuran kanssa päättyi kauden 2009–2010, loputtua.


title: Joey MacDonald

text:
Kaudeksi 2010–2011 MacDonald palasi organisaatioon, mistä hänen ammattilaisuransa oli alkanut Detroit Red Wingsiin, allekirjoitettuaan seuran kanssa yksivuotisen sopimuksen.
MacDonald aloitti paluukautensa Red Wingsissä jälleen AHL:ssä, Grand Rapids Griffinsin, Red Wingsin farmijoukkueen ykkösvahtina ja koko organisaation kolmosmaalivahtina. Kun Red Wingsin kakkosmaalivahti Chris Osgood kuitenkin loukkaantu, melko lailla keskellä kautta, nousi MacDonald AHL:stä Red Wingsin kakkosvahdiksi, Jimmy Howardin varamieheksi. MacDonald pelasi ajoittain Red Wingsin maalilla todella hyvin, muttei kuitenkaan kyennyt toden teolla haastamaan Howardia kisassa ykkösvahdin paikasta. Koska Osgood oli sivussa koko loppukauden, oli MacDonald NHL-kokoonpanossa koko runkosarjan lopun sekä pudotuspelien ajan.


title: Joey MacDonald

text: MacDonald pelasi kauden aikana NHL:ssä 15 ottelua torjuntaprosentilla 91,7 % ja alkukaudesta AHL:ssä 20 ottelua, prosentilla 89,4 %.


title: Joey MacDonald

text: Kauden 2010–2011 jälkeen, keväällä 2011 MacDonald allekirjoitti Red Wingsin kanssa uuden, kaksivuotisen sopimuksen. MacDonald päätti jäädä Detroitiin, vaikka sai tarjouksen myös KHL-joukkue Lokomotiv Jaroslavlilta. Tämä päätös pelasti MacDonaldin hengen, sillä syyskuussa 2011 Lokomotivin joukkuetta Minskiin kuljettanut lentokone putosi maahan kesken lennon ja joukkueen pelaajat sekä valmennusjohto kuolivat turmassa.


title: Joey MacDonald

text: MacDonald aloitti kauden 2011–2012 samoista asetelmista kuin edelliskauden, Red Wingsin farmiseuran Griffinsin ykkösvahtina ja koko organisaation kolmosvahtina, Ty Conklinin korvattua edellisen kakkosvahdin, uransa lopettaneen Chris Osgoodin. MacDonald pelasi AHL:ssä hyvän alkukauden, ja kun ykkösvahti Jimmy Howard loukkaantui, nostettiin MacDonald NHL-kokoonpanoon. Kun Conklin haparoi pahasti, sai MacDonald tilaisuuden, pelasi hyvin ja riisti Red Wingsin ykkösmaalivahdin paikan itselleen Conklinilta. Kun Howard kuitenkin palasi sairastuvalta, hän otti paikan ykkösvahtina takaisin ja MacDonald jäi kakkosvahdiksi, ja Conklin lähetettiin farmiin, AHL:ään. MacDonald pelasi kaudella 14 NHL-ottelua, hyvällä torjuntaprosentilla 91,2 %. Pudotuspelit MacDonald toimi varamaalivahtina, eikä pelannut yhtään pudotuspeliottelua.


title: Joey MacDonald

text: NHL-kauden 2012–2013 alku ja MacDonaldin sopimuskauden viimeinen vuosi peruttiin NHL:n työsulun takia. Työsulun aikana MacDonald ei pelannut missään ja kun työsulku tammikuussa 2013 viimein loppui, ei MacDonald vieläkään päässyt pelaamaan missään. Red Wings sijoitti MacDonaldin siirtolistalle, josta hänet poimi seuraansa Calgary Flamesin toimitusjohtaja Jay Feaster.


title: Joey MacDonald

text: MacDonald saapui Calgaryyn helmikuussa 2013, ja uudessa seurassa hänen roolinsa oli selvä. Olla kakkosvahtina seuralegenda Miikka Kiprusoffille. Kiprusoff pelasi kuitenkin kauden 2012–2013 ailahtelevammin kuin yleensä ja MacDonald sai enemmän vastuuta kuin oli aiemmin ajateltu. Hän torjui Flamesin paidassa 21 NHL-ottelua, torjuntaprosentilla 90,2 % kun taas Kiprusoff pelasi 24 ottelua. Kiprusoff pelasi loistavan ottelun Flamesin kauden viimeisessä koti-ottelussa Nashville Predatorsia vastaan, joka jäi hänen viimeiseksi ottelukseen NHL:ssä. Kauden jälkeen Kiprusoff lopetti uransa.


title: Joey MacDonald

text: MacDonald aloitti kauden 2013–2014 taistelemalla Flamesin ykkösvahdin paikasta kahden uuden hankinnan sveitsiläisen Reto Berran ja suomalaisen Karri Rämön kanssa, Flamesin harjoitusleirillä syys- lokakuussa 2013. Lopulta Flamesin NHL-kokoonpanoon valittiin MacDonald sekä Rämö. Ennakkoasetelmana oli että Rämö olisi ykkösvahti, ja MacDonald kakkonen. Rämö pelasi Flamesin maalilla kauden avauspelin, jonka Calgary hävisi. MacDonald sai tilaisuuden seuraavassa ottelussa, josta hän torjui voiton. MacDonald pelasi Flamesin maalilla myös kaksi seuraavaa ottelua, joista torjui voiton ja riisti näin seuran ykkösmaalivahdin paikan itselleen.


title: Joey MacDonald

text: Myöhemmin kaudella MacDonald putosi kolmosmaalivahdiksi, Rämön ja Berran astellessa hierarkiassa ohi, johtuen MacDonaldin heikommista peliesityksistä.


title: Suur-Längelmävesi

text: Suur-Längelmävesi tai Iso-Längelmävesi tai myös Kangasalan vedet tarkoittaa Längelmäveden ympäristössä usean järven muodostamaa aluetta, missä järvien vedenpinnat ovat lähes samalla korkudella. Suur-Längelmäveteen katsotaan kuuluvan Längelmävesi, Mallasvesi, Roine, Pälkänevesi, Koljonselkä, Iso Roinevesi, Hauhonselkä, Ilmoilanselkä, Pyhäjärvi ja Pintele. Järvien yhteispinta-alana se olisi Suomen 9. suurin järvi. Nykyinen tilanne on syntynyt vuonna 1830, kun Kaivannon kanavan rakenteet tuhoutuivat.


title: Suur-Längelmävesi

text: Suur-Längelmäveden vesiala eli kokonaispinta-ala on noin 410 neliökilometriä ja se sijaitsee pääosin Pirkanmaalla, alle viidesosaltaan Kanta-Hämeessä ja vain pieneltä osin Keski-Suomessa. Suur-Längelmävesi on sokkeloinen ja erilliset järvialtaat ovat yhteydessä toisiinsa salmien ja jokien kautta.


title: Suur-Längelmävesi

text: Pääjärvialtaana voidaan pitää Mallasvettä ja Roinetta, jotka ovat yhteydessä toisiinsa Hausalon saaren ympärillä olevien salmien kautta. Mallasvesi laskee Valkeakoskella Apinalahden läpi Valkeakosken kanavan ja Apian kanavan kautta Vanajaveteen. Valkeakosken voimalaitoksella on oikeus hieman säännöstellä järvien vedenpintaa, mutta sitä ei tehdä kovinkaan usein.


title: Suur-Längelmävesi

text: Längelmäveden reittinä tunnettu järvien virtaussuunta purkautuu Kaivannon kanavan kautta Roineeseen. Sen valuma-alueen pinta-ala on 2 180 km² ja sen järvisyys on 17 prosenttia. Längelmävesi on Kuoresalon saaren salmien, eli Rönninsalmen ja Kuoresalmen, kautta yhteydessä koillisessa sijaitsevaan Koljonselkään, jonka perukassa sijaitsee Säkki. Längelmäveden eteläpäässä on avattu vuonna 2014 uudelleen veneyhteys Iharin läpi Pälkäneveteen , mutta sen kautta vaihtuu vain vähän vettä.


title: Suur-Längelmävesi

text: Pälkänevesi on itsenäinen järviallas, joka laskee Mallasveteen Kostianvirtaa myöten. Sen valuma-alue on kuitenkin vain 237 km² ja sen järvisyys on 22 prosenttia.


title: Suur-Längelmävesi

text: Kostinavirran joensuulta työntyy etelään Mallasveden lahti Ruotsilanselkä, jonka pohjukkaan laskee Hauhon reitin vedet Pinteleen salmen tai joen kautta. Reitin valuma-alueen pinta-ala on 1 702 km² ja sen järvisyys on 18 prosenttia. Pinteleeseen reitti tulee Ilmoilanselältä, joka laskee siihen 1,8 kilometriä pitkää Kyllönjokea pitkin. Ilmoilanselälle tulee vettä kahta reittiä myöten. Ne yhtyvät yhdeksi virraksi Lakkianselällä. Idästä siihen virtaa Hauhonselän ja Vuorelanselän vedet. Pohjoisesta siihen virtaa Iso-Roineen vedet, johon vuorostaan laskee idästä Pyhäjärven laskujoki Lehdesmäenjoki.


title: Suur-Längelmävesi

text: On ollut olemassa vähintään kolme erilaista Suur-Längelmävettä. Ensimmäinen vaihe on syntynyt viimeisen jääkauden jälkeen ja sen vaiheet ovat moninaiset ja vaikeita todistaa. Se päättyi vuonna 1604, kun järvi raivasi uudeksi lasku-uomaksi Kostianvirran Pälkäneellä ja laski vedenpintaa Suur-Längelmäveden kaikissa järvenosissa. Toinen vaihe alkoi tästä ja päättyi jo vuonna 1830, kun Kangasalla rakennettu Kaivannon kanava hajosi pian avaamisensa jälkeen. Tapahtuma laski Längelmäveden pintaa Roineen tasalle eli samalle tasolle kuin se oli etelämpänä Pälkänevedellä ja Mallasvedellä.


title: Suur-Längelmävesi

text: Jääkauden jälkeen Itämeren altaan vedet peittivät Kangasalan seudun useiden kymmenien metrinen syvyyteen. Maankohoaminen nosti maankamaraa ja meri madaltui. Seudun korkeimmat kohteet nousivat vedenpinnan yläpuolelle ja alkoivat reunustaa tulevia järvialtaita. Kun Itämeri Ancylus-vaiheensa aikana noin 6 500 eaa. laski Atlantiin Tanskan salmien kautta, kuroutuivat seudun järvet erilleen omiksi järvialtaikseen. Kangasalan ja Pälkäneen välisen harjujakson koillispuolen järvet laskivat Sarsanvirran kautta Roineeseen ja siitä länteen Kaukajärven kautta Pyhäjärveen. Apianvuolle aukesi noin 3000–4000 eaa., jolloin Roine käänsi laskusuuntansa Vanajaveteen.


title: Suur-Längelmävesi

text: Ehkä esihistoriallisista ajoista alkaen, mutta ainakin historiallisella ajalla, Suur-Längelmävesi muodostui Vesijärvestä, Längelmävedestä, Koljonselästä ja Pälkänevedestä. Nykyisiä järvialtaita yhdisti toisiinsa kapeat salmet. Vesijärven ja Längelmäveden välillä oli Sarsansalmi, Längelmäveden ja Pälkäneveden välillä Iharinsalmi ja Koljonselän ja Längelmäveden välillä leveä Rönninsalmi. Suur-Längelmävesi oli teljettynä Kangasalan ja Pälkäneen taajamien kautta kulkevan harjujakson taakse.


title: Suur-Längelmävesi

text: Suur-Längelmäveden lasku-uomia oli kaksi. Pohjoinen lasku-uoma Sarsanvirta oli järven päälaskujoki, joka laski Roineeseen. Siitä noin 15 kilometriä kaakkoon Pälkäneveden lounaisrannassa sijaitsi Syrjänharjulla Hykiänpuro, joka laski Mallasveteen. Suur-Längelmävesi oli siis bifurkaatiojärvi, jolla oli kaksi lasku-uomaa. Molemmissa lasku-uomissa oli vesimyllyjä, joilla jauhettiin seudun viljoja.


title: Suur-Längelmävesi

text: Suomessa oli 1600-luvun alussa runsaslumisia talvia ja viileitä kesiä. Lumet sulivat ja täyttivät järvialtaat tavallista korkeammalle. Jostakin syystä Pälkänevedellä nousi vedenpinta riittävän korkealle juuri touko- ja kesäkuussa 1604, jotta Hykiänpuron koskessa alkoi veden syövyttävä vaikutus. Puron uoma laski Mallasveteen harjulla, joka oli muodostunut hiekasta, sorasta ja kivistä. Maa-aines oli irtonaista ja se tempautui helposti virtaavan veden mukaan. Syvenevä koski päästi läpi enemmän vettä ja veden voiman kasvaessa nopeutui pohjan syöpyminen. Lopulta vesi syövytti koko harjun poikki Hykiänpuron kohdalta muodostaen joen, jota kutsutaan nykyään Kostianvirraksi. Koski pauhasi ja kumisi joenrantojen täristessä muutaman viikon. Sinä aikana Pälkäneveden vedenpinta laski 3–4 metriä alemmaksi Mallasveden tasolle.


title: Suur-Längelmävesi

text: Hykiän tapahtumat vaikuttivat myös Längelmäveden vedenpinnan korkeuteen. Kun vesi normaalisti virtasi järvien välisessä Iharinsalmessa Längelmäveden suuntaan, alkoi se nyt virtaamaan takaisin Pälkäneveteen päin. Pälkäneveden imu kasvoi nopeasti suureksi ja se laski myös Längelmäveden pintaa. Kun vedenpinta oli laskenut pari metriä, madaltui Vesijärven ja Längelmäveden välinen Sarsansalmi niin paljon, että Sarsanvirran kosket hiljenivät yhdessä yössä. Tämä on tapahtunut 10. kesäkuuta 1604. Iharinsalmen kapeikko sijaitsi Iharin kylän kohdalla ja siihen alkoi muodostua koski. Kosken kuluminen laski kosken niskan kynnystä, joka viime kädessä ratkaisi Längelmäveden vedenpinnan korkeuden. Lopulta se laskikin yhteensä 2–3 metriä.


title: Suur-Längelmävesi

text: Kostianvirta oli laskenut Pälkäneveden vedenpinnan noin 1,5 metriä alemmaksi kuin Iharinkosken yläpuolella olevalla Längelmävedellä. Längelmäveden, ja samalla Koljonselän, vedenpinta oli yli metrin alempana kuin Vesijärvellä. Suur-Längelmävesi oli siten lakannut olemasta.


title: Suur-Längelmävesi

text: Vuonna 1751 Iharinkoskea perattiin sillä seurauksella, että Längelmäveden pinta laski noin metrin.


title: Suur-Längelmävesi

text: Suomessa toimeenpantiin 1700- ja 1800-luvuilla suuria vesistöjen virtauksiin liittyviä hankkeita. Niiden avulla haluttiin vaikuttaa ehkäisevästi tulviin, jotka haittasivat maatalouden ja teollisuuden talouskehitystä erityisesti talven jälkeen keväisin. Kaivannon kanavan rakentaminen liittyi tähän kehityshankkeeseen ja sille saatiin valtion rahoitus. Kanavaa alettiin valmistelemaan 1820-luvulla ja sitä jatkettiin, vaikka kanavan pohja tiedettiin heikoksi. Kun kanava ja sen patolaitteet saatiin valmiiksi vuonna 1829, alettiin Längelmäveden vettä päästää Roineeseen patoluukkuja varovaisesti avaamalla helmikuussa 1830. Kun niitä avattiin hieman lisää huhtikuussa, hajosi kanavan suojarakenteet ja Längelmävesi pääsi purkautumaan Roineeseen väkivaltaisesti. Kaivannon kanava puhdistui rakennelmista ja sen pohja ja rannat huuhtoutuivat Roineeseen melkoisella jylinällä. Kaivannosta tuli suunniteltua huomattavasti leveämpi. Längelmäveden pinta laski 1,5 metriä muutamassa viikossa. Rönninsalmi kaventui huomattavasti, mutta Koljonselkä ja Längelmäcesi säilyttivät yhteytensä tämänkin tapahtuman jälkeen. Pälkäneveden yhteys loppui nyt Iharinkosken kuivumiseen, mutta sillä seurauksena, että molemmat järvet olivat taas samalla vedenpinnan korkeudella. Nykyinen Suur-Längelmävesi oli syntynyt.


title: Anna-Liisa Bergström

text: Anna-Liisa ”Ansku” Bergström (s. 10. syyskuuta 1985 Raahe) on suomalainen tanssija. Hän avioitui 14. heinäkuuta 2018 Liedossa aiemman miesystävänsä kanssa. Julkisuuteen Bergström on noussut toimittuaan tanssijana, tanssinopettajana ja koreografina Tanssii tähtien kanssa ohjelmassa TV:ssä useana vuonna. Vuonna 2010 Antti Tuisku ja Bergström voittivat kisan. Vuonna 2011 Bergströmin parina oli Duudsoneista tuttu Jarno Leppälä, vuonna 2013 Mert Otsamo, vuonna 2017 laulaja Kasmir ja vuonna 2018 Tuure Boelius, jolloin pari ylsi kolmannelle sijalle.


title: Kyhmynarsku

text: Kyhmynarsku ("Netta peposaca") on eteläamerikkalainen sorsalintu.


title: Kyhmynarsku

text: Kyhmynarskua tavataan Etelä-Amerikassa Paraguaysta mantereen eteläosiin asti. Sen populaatioksi arvioidaan noin 1 000 000 yksilöä, ja sen kannankehitys on vakaa. Laji on luokiteltu elinvoimaiseksi.


title: Auli Leskinen

text: Auli Leskinen (s. 1960 Joensuu) on Suomen Madridin-instituutin johtaja. Hän aloitti tehtävässä 1. elokuuta 2012.


title: Auli Leskinen

text: Aiemmin Leskinen työskenteli Kirkon ulkomaanavun kansainvälisenä tiedottajana ja kouluttajana sekä Helsingin yliopiston ja Texasin Austinin yliopiston tutkijana. Hän on toiminut myös Yleisradion Latinalaisen Amerikan sopimuskirjeenvaihtajana ja tv-uutisten ulkomaantoimittajana sekä kääntäjänä ja tulkkina.


title: Auli Leskinen

text: Leskinen on perehtynyt Latinalaisen Amerikan ja Karibian kirjallisuuteen ja väitellyt Chilen sotilasdiktatuurin ajan kirjallisuudesta. Hän on koulutukseltaan espanjan kielen filologi ja Latinalaisen Amerikan tutkimuksen tohtori. Väitöskirjaa hän lähti tekemään Chileen, kun Suomessa ei vastaavaa koulutusta ollut. Chilen sotilasdiktatuurin ajan proosaa käsitellyt väitöskirja tarkastettiin Helsingin yliopistossa 2008.


title: Auli Leskinen

text: Leskisen kaunokirjallinen esikoisteos "Petojen aika" julkaistiin vuonna 2013. Se kuvaa Chilen sotilasdiktatuurin ajan tapahtumia, joiden keskiössä on kokemuksiaan purkava Cristina ja hänen perheensä. Teos oli ehdolla Helsingin Sanomien kirjallisuuspalkinnon saajaksi vuoden parhaasta esikoiskirjasta.


title: Isopunasotka

text:
Isopunasotka ("Aythya valisineria") on sorsalintu.
Isopunasotkaa tavataan pesivänä Pohjois-Amerikan pohjoisosissa ja talvehtivana etelämpänä Yhdysvalloissa ja Meksikossa. Lajin populaatio on suuri, mutta sen kannankehitys on laskeva. Isopunasotkan ei kuitenkaan uskota olevan vaarassa, ja se on luokiteltu elinvoimaiseksi.


title: Isopunasotka

text: Isopunasotka elää järvissä ja lammissa. Se rakentaa kelluvan pesänsä veteen, ja munii 5–11 munaa. Ravinnokseen se käyttää siemeniä, kasvinosia, etanoita ja hyönteisten toukkia. Se etsii ravintonsa sukeltamalla.


title: Australiansotka

text: Australiansotka ("Aythya australis") on sorsalintu.


title: Australiansotka

text: Australiansotkaa tavataan suuressa osassa Australiaa. Sen populaatio on suuri, ja sen kannankehitys on vakaa. Laji on luokiteltu elinvoimaiseksi.


title: Kiinansotka

text: Kiinansotka ("Aythya baeri") on uhanalainen sorsalintu.


title: Kiinansotka

text: Kiinansotkaa tavataan pesivänä Venäjän kaakkoisosissa, Koillis-Kiinassa ja Itä-Mongoliassa sekä talvehtivana Kiinan eteläosissa, Kaakkois-Aasian pohjoisosissa ja Intiassa. Sen kannaksi arvioidaan alle 1 000 yksilöä. Laji on vähentynyt nopeasti kosteikkojen tuhoutumisen ja metsästyksen takia, ja se on luokiteltu äärimmäisen uhanalaiseksi.


title: Uudenseelanninsotka

text: Uudenseelanninsotka ("Aythya novaeseelandiae") on sorsalintu.


title: Uudenseelanninsotka

text: Uudenseelanninsotkaa tavataan kotoperäisenä Uudessa-Seelannissa. Sen kannaksi arvioidaan 5 000–10 000 yksilöä, ja sen kannankehitys on kasvava. Uudenseelanninsotka on luokiteltu elinvoimaiseksi.


title: Guaporé

text: Guaporé (, ) on 1 750 km pitkä Mamoréjoen sivujoki Etelä-Amerikassa. Se halkoo trooppista sademetsää ja on purjehduskelpoinen koko pituudeltaan.


title: Guaporé

text: Guaporé laskee Mamoréen lähellä Guajará-Mirimin kaupunkia. Alempana Mamoré laskee Madeiraan ja se edelleen Amazoniin.


title: Kongsøya

text: Kongsøya eli Kuningas Kaarlen saari on saari Huippuvuorilla. Se on Kuningas Kaarlen maan () suurin saari. Sen pinta-ala on noin 191 neliökilometriä.


title: Kongsøya

text: Kongsøya on Kuningas Kaarlen maan suurin saari ja sen pituus on 40 kilometriä.


title: Kongsøya

text: Kongsøya on pitkä ja kapea. Lisäksi siinä on lahtia. Sen eteläpuolella on useita luotoja. Saaren eteläosan koillispuolella sijaitsee Kapp Altmann.


title: Kongsøya

text: Saaren länsi- ja itäosat ovat ylänköä. Sen korkein vuori on Retziusfjellet, joka on 320 metriä korkea. Suurin järvi on Rundisdammen.


title: Käldamäki

text: Käldamäki on muinaisjäännöskohde ja arkeologinen löytöpaikka Vöyrin Mäkipään kylässä noin 4 kilometriä Vöyrin kirkosta länteen. 1930-luvulla paikalla olevalta lähteikköiseltä pellolta löytyi ihmisen luita. Paikan on päätelty olleen rautakautinen uhrilähde tai suokalmisto ja vainajien on päätelty tulleen haudatuiksi aikanaan matalaan veteen. Löydöt on geologisesti ajoitettu 600-luvulle jaa. Samanlainen löytöpaikka on naapurikunnassa Isossakyrössä, sijaitseva Levänluhta, josta myös on löydetty aikanaan veteen haudattujen ihmisten luita.


title: AngularJS

text: AngularJS on Googlen ylläpitämä avoimen lähdekoodin JavaScript-ohjelmistokehys ("framework"), joka avustaa yksisivuisten sovellusten kehittämisessä ja käytössä. AngularJS:n tavoite on lisätä selainpohjaisiin sovelluksiin tuki MVC-arkkitehtuurille, jonka avulla sivustojen kehitys ja testaus helpottuu. Ensimmäinen versio, versio 0.9.0 julkaistiin 11. lokakuuta 2010.


title: AngularJS

text: Kirjasto toimii siten, että se lukee HTML-elementteihin upotettujen ylimääräisten attribuuttien kautta mitä toiminnallisuutta kyseiseen kohtaan toivotaan, ja yhdistää elementtiin toiminnallisuuden mukaisen syötteen luku- tai kirjoitusoperaation mallipohjan mukaisesti muuttujiin liitettynä. Muuttujia voidaan kontrolloida joko staattisesti, asettamalla arvo muuttujaan JavaScriptillä, tai dynaamisesti, esimerkiksi lukemalla arvot tietovarastosta JSONin avulla.


title: Savukosken silta

text: Savukosken silta Pyhtään ja Loviisan rajalla on vuonna 1927 liikenteelle avattu teräsbetoninen kaarisilta. Se ylittää Kymijoen läntisimmän suuhaaran. Silta on otettu museosillaksi vuonna 1982, ja se on nykyään kevyen liikenteen siltana.


title: Savukosken silta

text: Savukosken silta on Ahvenkosken sota- ja liikennehistoriallisesti merkittävässä ympäristössä, joka sisältyy Museoviraston inventoimiin valtakunnallisesti merkittäviin rakennettuihin kulttuuriympäristöihin. Siltapaikan lähellä on Ruotsin ja Venäjän väliseen rajaan liittyviä puolustuslinnoitteita, jotka ovat Pyhtään puolella venäläisten ja Loviisan puolella ruotsalaisten rakentamia. Nämä ja muut Kymijoen rajalinnakkeet sisältyvät myös merkittäviin rakennettuihin kulttuuriympäristöihin.


title: Savukosken silta

text: Silta sijaitsee Pyhtään ja Loviisan rajalla. Aikaisemmin toisena rajakuntana oli Ruotsinpyhtää, joka liittyi Loviisaan vuoden 2010 alussa. Kunnanrajan lisäksi sillan poikki kulkee myös Kymenlaakson ja Uudenmaan maakuntaraja.


title: Savukosken silta

text: Turun ja Viipurin välinen Suuri Rantatie ja Kymijoki leikkasivat toisensa Pyhtäällä. Suuren Rantatien historiallinen linjaus ylitti Kymijoen läntisemmän haaran kahta siltaa myöten Kirnusaaren kautta. Joen itärannan ja Kirnusaaren välinen silta oli nimeltään Suurahvenkosken silta, myöhemmin Isosilta. Kirnusaaresta länsirannalle johti Pikkusilta, myöhemmältä nimeltään Rajasilta, jonka poikki kulki Turun rauhassa vuonna 1743 muodostunut Ruotsin ja Venäjän välinen raja.


title: Savukosken silta

text: Rakentamisaikanaan Savukosken silta oli osa Viipurin ja Helsingin välistä maantietä, vuodesta 1938 lähtien valtatietä 7. Uusi silta korvasi molemmat vanhat sillat, ja se rakennettiin entisestä siltapaikasta hieman alavirtaan. Siltaa varten rakennettiin Kymijoen itäpuolelle noin 3,5 kilometrin mittainen tieoikaisu.


title: Savukosken silta

text: TVH rakennutti Savukosken sillan kokonaistoimituksena. Päätös rakentamisesta tehtiin vuoden 1924 lopussa, ja jo aiemmin samana syksynä oli tehty tarvittava tielinjauksen oikaisu. Urakkakilpailun voitti tanskalainen, vuonna 1904 perustettu ja jo maailmanlaajuisesti tunnettu betonirakenteisiin erikoistunut rakennus- ja suunnitteluyritys Christiani & Nielsen. Sillan penkereet ja niiden keilat eivät kuuluneet siltaurakkaan. Urakoitsija aloitti rakennustyöt alkukesästä 1926. Kovan virtauksen takia rakennustelineitä ei voitu pystyttää joen pohjaan, joten urakoitsija rakensi teräsristikkotornien varaan köysiradan Kymijoen yli. Sementtiasema oli joen länsirannalla ja varsinainen työmaa-alue itäpuolella. Rataa käytettiin rakennustarvikkeiden, telineiden ja valumuottien siirtoon ja asennukseen. Sen avulla myös asennettiin raudoitukset ja valettiin betoni. Siltakaarien valutelineiksi rakennettiin yhteensä neljä puurakenteista nivelellistä telinekaarta. Kummankin rannan telinekaaret vedettiin köysien avulla paikoilleen ja liitettiin yhteen lakikohdasta, lisäksi ne liitettiin toisiinsa vino- ja poikkisitein. Kaarien valun yhteydessä asennettiin paikoilleen sillan riipputangot, joiden varaan laudoitettiin ja valettiin jäykistyspalkit. Sillan kansi on betonia, ja sen päällysteeksi oli valittu nupukiveys.


title: Savukosken silta

text: Silta voitiin avata liikenteelle kesällä 1927. Sen ympäristö näytti valmistumisen aikaan hiukan oudolta, koska silta oli rakennettu tarkoituksella tavallista korkeampien maatukien varaan. Syynä oli varautuminen Ahvenkosken voimalaitoksen rakentamiseen. Sen patoallas nosti vedenpintaa viitisen metriä ja peitti osan Kirnusaarta, myös vanha Rajasilta olisi jäänyt veden alle.


title: Savukosken silta

text: Savukosken silta on tyypiltään teräsbetoninen yksinivelinen jäykkäkantainen kaarisilta. Sillan kaaret ovat hoikat, kaaren poikkipinnan leveys on 60 senttimetriä sekä korkeus kannassa 70 ja laella 60 senttimetriä. Sillan kansilaatta on teräsbetonia, kuten myös 135 senttimetriä korkeat jäykistyspalkit. Jäykistyspalkin nivel on keskellä. Sillan teräksiset riipputangot ovat yksittäin, ja niiden paksuus on 35 millimetriä. Jäykistyspalkeissa on ylä- ja alareunassa toispuolinen laippa, joiden välissä on jäykistävät paksunnokset riipputankojen kiinnityskohdissa. Sillan ulkonäköä pidetään keveänä ja onnistuneena. Savukosken sillan sanotaan olevan ensimmäinen tyyppinsä edustaja maailmassa.


title: Savukosken silta

text: Sillan kokonaispituus on 60 metriä, ja jännemitta on 50 metriä, vapaaksi aukoksi jää 49 metriä. Sen nykyinen alituskorkeus on 1,1 metriä. Silta on kapea, sen hyötyleveys on 5 metriä, ja sillan kannella on leveyttä 6,25 metriä. Suurin ylityskorkeus sillalla on 4,3 metriä.


title: Savukosken silta

text: Sillassa ilmenneitä betonivaurioita korjattiin 1930-luvun lopussa. Jatkosodasta huoltokuljetusten kannalta tärkeä silta selvisi vaurioitta. Siltaa korjattiin sodan loppupuolella ja 1950-luvulla, jolloin valtatie levennettiin ja päällystettiin asfaltilla, kuten siltakin. Autoliikenne sillalla loppui tielinjauksen muutoksen myötä vuonna 1967. Sillan ensimmäinen suuri peruskorjaus tehtiin vuonna 1981. Korjausmenetelmäksi valittiin ruiskubetonointi, joka ei kuitenkaan osoittautunut onnistuneeksi valinnaksi. Samalla kannen päällysteeksi vaihdettiin alkuperäinen materiaali eli nupukivi. Vuosina 2008–2010 tehdyssä peruskorjauksessa ruiskubetonointi poistettiin ja vauriokorjaukset tehtiin valamalla uutta betonia. Silta palautui kutakuinkin alkuperäiseen ulkoasuunsa.


title: Savukosken silta

text: Valtatietä oikaistiin 1960-luvulla. Uusi tielinjaus kulki Ahvenkosken voimalaitoksen eteläpuolelta. Voimalaitoksen kanavan yli rakennettiin teräksinen langerpalkkisilta Ahvenkosken alakanavan silta ja sen länsipuolelle tulva-aukon silta. Tieoikaisu ja uusi silta otettiin käyttöön vuonna 1967. Savukosken vanha silta otettiin museosillaksi vuonna 1982. Siltapaikka on historiallinen ja jokimaisema kaunis.


title: Savukosken silta

text: Betonisen Savukosken sillan kaarimuoto toistuu Ahvenkosken voimalaitoksen alakanavan sillassa ja vuonna 2014 valmistuneessa uuden moottoritien 143-metrisessä teräksisessä yksikaarisessa langerpalkkisillassa. Koskenkylä–Kotka-moottoritie avattiin liikenteelle syyskuussa 2014.


title: Palodex

text: Palodex Group Oy, joka nykyään käyttää myös aputoiminimeään KaVo Kerr Group Finland, on Suomessa toimiva, yhdysvaltalaisen Danaher Corporationin omistama yritys, joka kehittää ja valmistaa hampaiston ja kasvojen alueen kuvantamisessa käytettäviä laitteita.


title: Palodex

text: Yritys sai alkunsa vuonna 1964 nimellä Palomex Oy valmistaakseen ja kaupallistaakseen professori Yrjö Paateron ja diplomi-insinööri Timo Niemisen kehittämää Orthopantomograph-laitetta, jolla kyettiin röntgenkuvaamaan koko hampaisto yhdellä valotuksella.


title: Palodex

text: Palomex Oy:n osti suomalainen Instrumentarium vuonna 1977 ja yritys sai nimen Instrumentarium Imaging vuonna 1988. Amerikkalaisen General Electricin omistama GE Healthcare osti Instrumentariumin vuonna 2003. Hammasröntgenkuvausta enemmän GE:tä kiinnostivat Instrumentariumin Datex-Ohmeda-anestesialaitteet ja jo Palomexin aikana aloitettu magneettikuvauslaitteiden kehittely, joten kaksi vuotta myöhemmin GE Healthcare myi hammaskuvantamisliiketoimintansa pääomasijoitusyhtiö Altor Equity Partnersille, joka muodosti siitä Palodex Group Oy:n. Vuonna 2009 yhtiön osti yhdysvaltalainen Danaher Corporation osaksi hammashoidon liiketoiminta-aluettaan, jossa KaVo Kerr kattaa laitteet ja välineet sekä kulutustuotteet. Suomen yhtiö on nykyisin KaVo Kerrin hammaskuvantamisen tuotekehityksen ja tuotannon huippuosaamiskeskus, minkä lisäksi Suomeen on keskitetty EMEA-alueen kuvantamisen teknisen tuen asiakaspalvelu. Yrityksen tuotevalikoima kattaa sekä extraoraalilaitteet (panoraama-, kefalometria- ja kartiokeilatietokonetomografia (KKTT) -ratkaisut) että intraoraalituotteet (röntgenlaitteet, sensorit ja digitaaliset kuvalevynlukijat).


title: Haldor Røyne

text:
Haldor Røyne (10. syyskuuta 1908 Øystre Slidre – 1979) oli perinteistä norjalaista hardangerviulua soittava mestaripelimanni Valdresin alueelta Norjasta.
Haldor oli naimisissa Ingrid Julie Engerin (s. 28. elokuuta 1917) kanssa, joka oli kotoisin Redalenista. Perheeseen syntyi viisi lasta: Torsten, Liv-Randi, Helge, Astrid, ja Håvard.


title: Haldor Røyne

text: Haldor Røyne tuli Øystre Slidren suurimmasta kansanmuusikkosuvusta. Hänen isänsä oli Torstein Røyne ja äiti Rangdi Haldorsdotter Rudi. Hän aloitti viulunsoiton isänsä rakentamalla hardangerviululla noin kymmenvuotiaana. Hän oli myös teini-iästä alkaen Røynen kotitilalle töihin tulleen pelimanni Ola Okshovdin oppilaana. Røyne säilytti Okshovdin opettaman perinteisen soittotyylin koko elämänsä ajan.


title: Haldor Røyne

text: Hän opiskeli ensin kaksi vuotta Storhoven maatalouskoulussa (Storhove Landbruksskole), ja valmistui 1938 Åsin maatalouskoulussa (Landbrukshøyskolen på Ås). Hän työskenteli joitakin vuosia Leirassa sijaitsevassa Valdresin maatalouskoulussa (Valdres landbruksskole). Suurimman osan elämästään hän teki töitä Oslon lähettyvillä sijaitsevassa Åsin maatalouskoulussa.


title: Haldor Røyne

text: Haldor Røyne oli Norjassa tärkeä tietolähde koskien Valdresin alueen vanhoja pelimanneja, ja hän esiintyi monessa radio-ohjelmassa Norjan yleisradioyhtiössä NRKssa. Hän myös äänitti useita omia pelimannimusiikkiäänitteitä kotonaan 1960-1970 -luvulla. Lisäksi Haldor kirjoitti lukuisia artikkeleita Norjalaisesta kansanmusiikista sekä rakensi perinteisiä hardangerviuluja ja kanteleentyyppisiä langeleik -dulcimereita.


title: Haldor Røyne

text: Jørn Hilme-festivaalilla myönnetään vuosittain Haldor Røynen nimikkopalkinto Valdresin alueen perinnemusiikin taitajille.


title: Alejandro Solalinde

text: Alejandro Solalinde Guerra (s. 19. maaliskuuta 1945 Texcoco, Meksiko) on meksikolainen katolilaispappi. Hän on tullut tunnetuksi siirtolaisten auttamistyöstään Meksikossa.


title: Alejandro Solalinde

text: Alejandro Solalinde on perustanut vuonna 2007 Hermanos en el Camino -turvakodin ja toimii sen johtajana. Turvakodissa käy vuosittain noin 50 000 siirtolaista, joille tarjotaan ruokaa, suojaa, terveydenhoitoa ja keskusteluseuraa. Hän on saanut palkintoja maahanmuuttajien hyväksi tekemästään työstä ja ihmisoikeusjärjestö Desarrollo Social Sin Fronteras on esittänyt hänelle Nobelin rauhanpalkintoa.


title: Alejandro Solalinde

text: Dokumentaristi Alejandra Islas on tehnyt Solalinden toiminnasta vuonna 2012 valmistuneen dokumenttielokuvan El Albergue.


title: Tämä on totta

text: Tämä on totta on Laura Närhen kappale hänen ensimmäiseltä, Suuri sydän-studioalbumilta. Sen julkaisi Warner Music Finland albumin toisena singlenä 19. heinäkuuta 2010. Kappaleelle on tehty myös musiikkivideo, joka julkaistiin YouTuben videopalvelussa 20. elokuuta 2010. "Tämä on totta" oli kaupallinen menestys yli 6400 kappaleen myynnillään, jonka ansiosta se saavutti kultalevyrajan vuonna 2011. Kappale sijoittui sekä single että latauslistalla korkeimmillaan 2. sijalle. Radiolistalla kappale pääsi listan 1. sijalle ja oli vuonna 2010 radioiden seitsemänneksi soitetuin kappale.


title: Tämä on totta

text: Digitaalinen lataus


title: Mercy Cherono

text: Mercy Cherono (s. 7. toukokuuta 1991) on kenialainen kestävyysjuoksija. Cherono saavutti 5 000 metrillä hopeaa Moskovan MM-kilpailuissa 2013. Lisäksi Cherono on sijoittunut 5 000 metrillä viidenneksi sekä Daegun MM-kilpailuissa 2011 että Pekingin MM-kilpailuissa 2015. Glasgow'n Kansainyhteisön kisoissa 2014 hän voitti kultaa ajalla 15.07,21. Hän sijoittui 5 000 metrillä toiseksi alle 20-vuotiaiden Afrikan-mestaruuskilpailuissa 2009 ja saman ikäluokan MM-kilpailuissa 2010.


title: Mercy Cherono

text: Cherono voitti 3 000 metrin juoksussa alle 18-vuotiaiden maailmanmestaruuden 2007, alle 20-vuotiaiden maailmanmestaruuden 2008 ja 2010 sekä saman ikäluokan Afrikan-mestaruuden 2009. Maastojuoksun MM-kilpailuissa hän saavutti alle 20-vuotiaiden sarjassa hopeaa sekä henkilökohtaisessa että joukkuekilpailussa 2009 ja kultaa molemmissa sarjoissa 2010. Maastojuoksun Afrikan-mestaruuden hän voitti 2011.


title: Langeleik

text: Langeleik on Norjalainen kansanmusiikkisoitin. Sitran tyyppisellä näppäilyoittimella on pitkä, ohut kaikupohja ja vaihteleva määrä kieliä. Soittimesta esiintyy myös versio, jossa ei ole pohjaa. Alkuperäiseltä nimeltään langeleik oli "langspell".


title: Langeleik

text: Soittimen uudemmissa versioissa on tavallisesti yksi melodiakieli ja 7-8 säestyskieltä. Aiemmin säestyskieliä oli vähemmän, yleensä neljä kappaletta.


title: Langeleik

text: Vanhin tunnettu langeleik tulee Gjøvikin Vardalsåsenista. Soittimeen on kaiverrettu vuosiluku 1524. Langeleikia soitetaan koko Norjan alueella aina pohjoisen Finnmarkiin asti.


title: Langeleik

text: Langeleik on sukua kanteleentyyppisille sitra-soittimille, joita esiintyy lähes kaikkialla maailmassa.


title: Isiah Kiplangat Koech

text: Isiah Kiplangat Koech (s. 19. joulukuuta 1993) on kenialainen kestävyysjuoksija. Koech saavutti pronssia 5 000 metrillä Moskovan MM-kilpailuissa 2013. Lisäksi Koech sijoittui 5 000 metrillä viidenneksi Lontoon olympialaisissa 2012 ja neljänneksi Daegun MM-kilpailuissa 2011. Glasgow'n Kansainyhteisön kisoissa 2014 hän sai samalla matkalla hopeaa. Hän voitti alle 18-vuotiaiden maailmanmestaruuden 3 000 metrillä 2009. Koechin ennätys 5000 metrillä on 12.48,64 ja 10000 metrillä 27.17,03.


title: Uudenseelannintavi

text: Uudenseelannintavi ("Anas aucklandica") on uhanalainen, lentokyvytön uusiseelantilainen sorsalintu.


title: Uudenseelannintavi

text: Uudenseelannintavi on pienehkö sorsalintu. Se on yleisväriltään tummanruskea, rinnassa on punaruskean sävyjä. Silmän ympärillä on ohut valkoinen rengas Aikuinen lintu painaa 420-620 grammaa, koiraat ovat suurempia kuin naaraat.


title: Uudenseelannintavi

text: Uudenseelannintavi on kotoperäinen laji Aucklandin saariryhmässä Uuden-Seelannin pääsaarten eteläpuolella.


title: Punalatvahaarakas

text: Punalatvahaarakas ("Ramaria botrytis") on haarakkaiden sukuun kuuluva laji. Se on syötäväksi kelpaava sieni.


title: Punalatvahaarakas

text: Itiöemä on hyvin haaroittunut, mutta kuitenkin muodoltaan pyöreä. Nuorena se muistuttaa kukkakaalia. Haarat ovat väriltään lähes valkoisia, paitsi kärjet, jotka ovat roosan tai purppuran värisiä. Itiöpöly on väriltään kellertävää.


title: Punalatvahaarakas

text: Punalatvahaarakasta esiintyy lehti- ja sekametsissä.


title: Catarina Kruusval

text: Catarina Kruusval (s. 24. helmikuuta 1951) on ruotsalainen lastenkirjailija ja kuvittaja. Hänen kirjojensa päähenkilöitä ovat Ellen, Lilla Tulla ja pehmoeläintensä kanssa seikkaileva Iida (alkukielellä Fia).


title: Newari

text: Newari (newariksi नेपाल भाषा, "nepāl bhāṣā") on pääasiassa Nepalissa puhuttu tiibetiläis-burmalainen kieli. Ethnologuen mukaan newarilla oli vuoden 2001 väestönlaskennassa 839 000 puhujaa, ja määrä on laskusuunnassa. Kieltä kirjoitetaan hindin ja nepalin tavoin devanagari-merkistöllä.


title: Zina Kocher

text: Zina Kocher (s. 5. joulukuuta 1982 Red Deer, Alberta) on entinen kanadalainen ampumahiihtäjä. Kocherin ampumahiihtoura alkoi vuonna 1998 ja hän liittyi maajoukkueeseen vuonna 2001 Hänen valmentajanaan toimii Richard Boruta. Hänen edustamansa seura on Rocky Mountain Racers. Kocher on osallistunut yhdeksiin ampumahiihdon maailmanmestaruuskilpailuihin ja kaksiin talviolympialaisiin. Hänen paras sijoituksensa maailmanmestaruuskilpailuissa on kahdeksastoista Ruhpoldingin maailmanmestaruuskilpailuista vuodelta 2012. Olympialaisissa Kocherin paras sijoitus on kahdeskymmenesseitsemäs 15 kilometrin matkalla Torinon olympialaisista 2006. Ampumahiihdon maailmancupin osakilpailussa Kocher on parhaimmillaan sijoittunut kolmanneksi. Cupin kokonaistilanteessa Kocherin paras sijoitus on kahdeskymmeneskuudes kaudelta 2006-2007. Kocher on valittu kolmesti Kanadan vuoden naisampumahiihtäjäksi. Kocherin pituus on 170 cm ja paino 60 kg.


title: Zina Kocher

text: Kocher lopetti uransa kesäkuussa 2016.


title: Tre Kronor (linna)

text: Tre Kronor -linna sijaitsi Tukholmassa. Linnan rakennustyöt aloitettiin 1200-luvulla ja linna tuhoutui tulipalossa vuonna 1697.


title: Tre Kronor (linna)

text: Linnaa alettiin rakentaa 1200-luvun puolivälissä vasta perustettuun Tukholman kaupunkiin. Keskiaikaisessa linnassa oli lähes 1000 neliömetriä asuintiloja, 5,5 metriä paksut ja 7 metriä korkeat muurit sekä seitsemän tornia, joista voitiin ampua kanuunoilla.


title: Tre Kronor (linna)

text: 1500-luvulla Kustaa Vaasa aloitti suuret uudistustyöt linnassa, joiden seurauksena linna kehittyi vähitellen 1600-luvulle tultaessa renessanssilinnaksi. Nimen "Tre Kronor", kolme kruunua, linna sai vuonna 1588, kun kolme kullattua kruunua asetettiin linnan keskustornin huipulle. Vuonna 1611 Kustaa II Adolf teki linnasta Ruotsin kuninkaan pysyvän asuinpaikan.


title: Tre Kronor (linna)

text: Tre Kronor linna tuhoutui tulipalossa lähes täysin 7. toukokuuta 1697. Linna purettiin lukuun ottamatta osia pohjoisesta sivusta, jotka säästyivät palolta. Nykyinen Tukholman kuninkaanlinna on rakennettu samalle paikalle.


title: Osmo V. Jaskari

text: Osmo Veijo Jaskari (5. joulukuuta 1926 Kuopio – 4. syyskuuta 2011) oli suomalainen taloustieteilijä. Hän oli Teknillisen korkeakoulun kansantaloustieteen professori 1962–1993. Hänen tutkimusalaansa oli rahapolitiikka ja verotuksen vaikutus.


title: Osmo V. Jaskari

text: Jaskari kirjoitti ylioppilaaksi Kauhavan keskikoulusta ja lukiosta 1949 ja valmistui Helsingin yliopistosta valtiotieteiden kandidaatiksi 1951, valtiotieteiden maisteriksi 1951, valtiotieteiden lisensiaatiksi 1956 ja valtiotieteiden tohtoriksi 1961 (1958). Työuransa hän aloitti Helsingin yliopiston finanssiopin assistenttina 1953–1958. Teknillisen korkeakoulun kansantaloustieteen virkaa toimittavana professorina Jaskari työskenteli 1959–1961 ja professorina 1962–1993.


title: Erkki Jatila

text: Erkki Juhani Jatila (s. 1939) on suomalainen meteorologi ja Ilmatieteen laitoksen ylijohtaja (vuodesta 1989 pääjohtaja professorin arvolla) 1980–2002. Hänen tutkimusalaansa oli tutkameteorologia.


title: Erkki Jatila

text: Jatila valittiin Suomalaisen Tiedeakatemian jäseneksi vuonna 1986.


title: Serenity (yhtye)

text: Serenity on itävaltalainen sinfonista metallia esittävä yhtye, joka perustettiin Tirolissa vuonna 2001. Yhtye julkaisi esikoisalbuminsa "Words Untold and Dreams Unlived" keväällä 2007 Napalm Recordsin kautta. Yhtye on kiertänyt muun muassa Thresholdin ja Kamelotin kanssa. Serenity on julkaissut neljä studioalbumia, joista viimeisin "War of Ages" julkaistiin maaliskuussa 2013.


title: D3.js

text: D3.js tai Data-Driven Documents on JavaScript-kirjasto joka käyttää digitaalista dataa vuorovaikutteisten, dynaamisten graafien luomiseksi selainympäristössä. Tämän avulla voidaan luoda W3C-yhteensopivia visualisointeja datasta käyttäen SVG-, JavaScript-, HTML5- ja CSS-suosituksia. D3.js on kehitetty Protovis-viitekehyksen ("framework") seuraajaksi. Ensimmäinen versio, versio 2.0.0 julkaistiin .


title: Tapani Jatkola

text: Tapani Elias Jatkola (26. joulukuuta 1928 Hämeenlinna – 7. maaliskuuta 2015 Espoo) oli suomalainen juristi, erityisesti hallintolakimies. Hän oli sisäasiainministeriön kaavoitus- ja rakennusasioiden osaston päällikkö 1967–1971 ja korkeimman hallinto-oikeuden hallintoneuvos (KHO:n jäsen) 1972–1993.


title: Tapani Jatkola

text: Hän suoritti ylemmän oikeustutkinnon 1951, valmistui lakitieteen kandidaatiksi 1954 ja sen jälkeen lakitieteen lisensiaatiksi ja varatuomariksi 1956.


title: Joonas Sammalmaa

text: Joonas Sammalmaa (s. 18. tammikuuta 1991 Kokkola) on suomalainen jääkiekkoilija, joka pelaa Puolan Polska Hokej Ligan Podhale Nowy Targissa. Pienikokoinen Sammalmaa on pelipaikaltaan vasen laitahyökkääjä ja laukoo oikealta.


title: Joonas Sammalmaa

text: Sammalmaa on Kokkolan Hermeksen kasvatti. Hän kuului kaudella 2005–2006 seuran C-nuorten I-divisioonajoukkueen kapteenistoon ja oli Hermeksen paras pistemies ja maalintekijä sekä runkosarjassa että karsintasarjassa. Kauden 2006–2007 Sammalmaa aloitti pedersöreläisen IFK Lepplaxin B-nuorissa osallistuen SM-karsintoihin, mutta hän palasi niiden jälkeen pelaamaan B-nuorten I-divisioonaa Hermekseen. Kaudella 2007–2008 Sammalmaa debytoi miesten peleissä pelattuaan kaksi Suomi-sarjaottelua tehden niissä yhtä monta syöttöpistettä.


title: Joonas Sammalmaa

text: Kaudeksi 2008–2009 Sammalmaa siirtyi Hämeenlinnan Pallokerhon B-nuoriin, joissa hän voitti kauden päätteeksi SM-hopeaa. Kaudeksi 2009–2010 Sammalmaa siirtyi sieltä JYPin A-nuoriin. Kauden 2010–2011 päätteeksi hän voitti joukkueessa A-nuorten Suomenmestaruuden. Sammalmaalla oli kevään 2011 pudotuspeleissä JYPin paras teholukema (+7). Sammalmaa debytoi kauden aikana myös miesten peleissä pelattuuaan kolme Mestis-ottelua D Teamissa.


title: Joonas Sammalmaa

text: Kesäkuussa 2011 Sammalmaa teki vuoden mittaisen sopimuksen Mestis-joukkue JYP-Akatemian (ent. D Team) kanssa. Mestiksen tulokaskausi 2011–2012 toi hänelle 31 runkosarjaottelussa tehot 7+8=15. Sammalmaa voitti joukkueen sisäisen tehotilaston lukemalla +5, jolla hän oli myös joukkueen vakiopelaajista ainoa, jonka teholukema oli plussan puolella. Toukokuussa 2012 Sammalmaa teki vuoden mittaisen jatkosopimuksen JYP-Akatemian kanssa.


title: Joonas Sammalmaa

text: Kaudella 2012–2013 Sammalmaa oli JYP-Akatemian paras maalintekijä 16 osumallaan. Hän pelasi hieman rikkonaisen kevätkauden, jonka Sammalmaa vietti JYPin SM-liigajoukkueen mukana Akatemian kauden päätyttyä. Hän esiintyi joukkueen kokoonpanossa ensimmäisen ja kauden ainoan kerran 5. maaliskuuta 2013 Helsingin IFK:ta vastaan. Sammalmaa merkittiin JYPin kokoonpanoon puolustajaksi, mutta hän ei saanut ottelussa lopulta jääaikaa, vaan jäi pelkästään varamieheksi. Toukokuussa 2013 Sammalmaa teki vuoden mittaisen jatkosopimuksen JYP-Akatemian kanssa.


title: Joonas Sammalmaa

text: Sammalmaa sai JYPin SM-liigajoukkueessa peliaikaa kahdessa European Trophy -ottelussa syksyllä 2013. Joukkueen ensimmäisessä ET-ottelussa 13. elokuuta 2013 hän teki JYPin 2-1-voittoon päättyneen ottelun ratkaisumaalin HV71:tä vastaan. Joukkueen turnaus päättyi mestaruuteen. SM-liigassa Sammalmaa sai ensimmäiset minuuttinsa 1. lokakuuta 2013 vieraissa Tapparaa vastaan. Hänet merkittiin JYPin ykkösketjuun Miika Lahden ja Ossi Louhivaaran viereen. Sammalmaa onnistui tekemään ottelussa myös liigauransa avausmaalin. Kaikkiaan hän pelasi kauden aikana kymmenen SM-liigaottelua. Heinäkuussa 2014 Sammalmaa teki taas vuoden mittaisen jatkosopimuksen JYP-Akatemian kanssa. Hän nousi kaudella 2014–2015 joukkueen varakapteeniksi ja johti 40 pelaamansa ottelun jälkeen JYP-Akatemian sisäistä piste-, maali- ja syöttöpörssiä tehoilla 15+21=36. Sammalmaa ei mahtunut kauden aikana kertaakaan JYPin SM-liigajoukkueen kokoonpanoon, mutta helmikuussa 2015 hän siirtyi loppukauden kattavalla sopimuksella pelaamaan SM-liigaa Turun Palloseuraan. Sammalmaan loppukausi toi siellä 13 runkosarjaottelussa tehot 1+3=4.


title: Joonas Sammalmaa

text: Kaudeksi 2015–2016 Sammalmaa siirtyi vuoden mittaisella sopimuksella Mestis-joukkue Mikkelin Jukureihin. Hän teki sarjan yhden kauden piste-ennätyksensä tehoilla 18+27=45, joilla Sammalmaa sijoittui Mestiksen pistepörssissä kuudenneksi. Hän voitti kauden päätteeksi Mestiksen-mestaruuden.


title: Joonas Sammalmaa

text: Sammalmaa siirtyi kaudeksi 2016–2017 vuoden mittaisella sopimuksella Ruotsin kolmanneksi korkeimmalle sarjatasolle Hockeyettan-joukkue Hudiksvalls HC:hen. Hän oli joukkueen toiseksi paras pistemies Joonas Koskisen jälkeen tehoilla 14+24=38. Sammalmaa voitti myös Hudiksvallin sisäisen tehotilaston lukemalla +22. Nousukarsintasarjassa hän oli joukkueen paras pistemies ja maalintekijä tehoilla 2+1=3. Elokuussa 2017 Sammalmaa siirtyi try-outille toiseen Hockeyettan-joukkueeseen, Kristianstads IK:hon. Hän jäi siellä kuitenkin ilman jatkosopimusta ja palasi syyskuussa kauden 2017–2018 kattavalla sopimuksella pelaamaan Mestistä kasvattajaseuraansa Kokkolan Hermekseen. Sammalmaa oli joukkueen paras maalintekijä ja toiseksi paras pistemies Samu Markkulan jälkeen tehoilla 16+18=34. Karsintasarjassa hän oli Hermeksen paras syöttäjä Markkulan kanssa neljällä syöttöpisteellään.


title: Joonas Sammalmaa

text: Syyskuussa 2018 Sammalmaa siirtyi loppukauden 2018–2019 kattavalla sopimuksella Puolan Polska Hokej Ligan Podhale Nowy Targiin.


title: Kääväkkäät

text:
Kääväkkäät ("Aphyllophorales") on vanhanaikainen lahko kantasienten ("Basidiomycota") kaaressa. Lahko on kokonaan keinotekoinen tuoden yhteen sekoituksen lajeja, jotka ovat nyt ryhmitelty ryhmiin haarakkaiden kaltaiset sienet, muun muassa kasvitauteja aiheuttavia sieniä sisältänyt ryhmä, muun muassa merisieniä sisältänyt ryhmä, vahveroiden kaltaiset
sienet ja käävät.


title: Kääväkkäät

text: Lahkoa kääväkkäät ehdotti ensimmäisenä Carleton Rea 1922. "A-phyllo-phora" merkitsee "ei kanna renkaita", kääväkkäiden erotukseksi renkaallisista helttasienimäisistä sienistä (syötäviä ja myrkyllisiä sieniä), jotka Rea sijoitti Helttasienten lahkoon. "Gasteromycetales" ja "Heterobasidiomycetes" olivat myös poissuljettuja.


title: Kääväkkäät

text: Kuten alun perin käsitettiin, kääväkkäät sisälsivät heimot "Clavariaceae", "Cyphellaceae", "Fistulinaceae", "Hydnaceae", "Polystictaceae" ja "Telephoraceae". Monet näistä heimoista on edelleen käytössä, vaikkakin korjatussa muodossa. Vaikka monta kertaa yritettiin luokitella luonnollisemmin kantasienet, kääväkkäitä käytettiin (ainakin jotkut), kunnes ne syrjäytettiin kokonaan 1990-luvulla tieteellisen luokituksen systeemillä perustuen kladistiseen analyysiin Dna-järjestelystä.


title: Kääväkkäät

text: Heimoon "Clavariaceae" luettiin aikaisemmin haarakkaat, jotka lasketaan nykyisin heimoon "Gomphaceae". Kääväkkäisiin kuuluivat myös vahverot ja orakkaat.


title: The Theory of Everything

text: The Theory of Everything on Arjen Anthony Lucassenin Ayreon-projektin kahdeksas studioalbumi. Albumi kertoo luonnontieteilijästä, joka yrittää kehittää kaiken teoriaa.


title: Ron Holland

text: Ron Holland (s. 1947) on Uudessa Seelannissa syntynyt kilpapurjehtija ja purjeveneiden suunnittelija. Hän työskenteli 36 vuotta Irlannissa ja avasi toisen toimiston Kanadaan vuonna 2011. Holland tunnetaan "superjahtien" suunnittelijana.


title: Ron Holland

text: Hän aloitti uransa vuonna 1966. Hän on suunnitellut pieniä ja suuria veneitä monille valmistajille, joukossa on useita Swan-veneitä 1980-luvulla.


title: Jaarli Jauhiainen

text: Jaarli Johannes Jauhiainen (6. heinäkuuta 1904 Iisalmi – 1. tammikuuta 1980) oli suomalainen tekniikan tutkija. Hän oli Teknillisen korkeakoulun heikkovirtatekniikan professori 1945–1969. Hän tutki puhelintekniikkaa. Hän vaikutti Suomen puhelinverkon kehittämiseen ja automatisointiin. Eläkevuosinaan Jauhiainen omistautui Tekniikan museon kehittämiselle.


title: Jeesiöjoki

text: Jeesiöjoki eli Jesiöjoki on Kitisen oikea lisäjoki, joka alkaa Kittilästä Kumputunturilta. Se yhtyy pääjokeensa Sodankylän kirkonkylässä. Sen pituus on 80 km.


title: Jeesiöjoki

text: Joen molemmin puolin on Jeesiön kylä.


title: Waldemar Jensen

text: Hans Waldemar Jensen (7. elokuuta 1913 Tampere – 21. heinäkuuta 1986 Tampere) oli suomalainen yritysjohtaja. Hän oli koulutukseltaan ekonomi ja oli Suomen Trikoon toimitusjohtaja 1953–1970 sekä hallituksen puheenjohtaja 1970–1978. Hän sai vuorineuvoksen arvonimen 1964.


title: Elastisen diskografia

text: Tämä on Elastisen diskografia. Listasijoitukset albumeissa viittaavat Suomen viralliseen albumilistaan ja singleissä lataus- ja Suomen viralliseen singlelistaan.


title: Waldemar Jensen (Keskuslaboratorio)

text: Waldemar Jensen (1. elokuuta 1915 Ukraina – 9. tammikuuta 2009) oli suomalainen professori ja toimitusjohtaja.


title: Waldemar Jensen (Keskuslaboratorio)

text: Ukrainassa syntynyt Jensen muutti perheensä kanssa Suomeen nelivuotiaana. Hän valmistui Åbo Akademista diplomi-insinööriksi 1938 ja tekniikan tohtoriksi 1948. Hän aloitti G. A. Serlachiuksen palveluksessa ja toimi sodan jälkeen puukemian professorina Åbo Akademissa. Sen jälkeen hän oli 1955–1980 Kemiallisen metsäteollisuuden omistaman Keskuslaboratorion (KCL) toimitusjohtaja. Tieteellisen uransa hän loi ennen Keskuslaboratorion aikaa.


title: Jerisjärvi

text: Jerisjärvi on Tornionjoen vesistöön kuuluva järvi Keimiötunturin eteläpuolella Muonion ja Kittilän rajalla. Sen ala on 13 neliökilometriä. Se sivuaa Pallas-Yllästunturin kansallispuistoa.


title: Kalajokilaakson Golf

text: Kalajokilaakson Golf ry on Kalajoen Hiekkasärkillä sijaitsevan 18-reikäisen golfkentän puitteissa toimiva urheiluseura. Vuonna 1988 seura perustettiin nimellä Ylivieskan Golf ry, mutta vuonna 1993 yhdistysrekisteriin ilmoitettiin yhdistyksen nimen muuttamisesta Kalajokilaakson Golf ry:ksi. Seurassa on yli tuhat jäsentä (2012).


title: Olari 21 Musiikki

text: Olari 21 Musiikki on vuonna 2013 perustettu äänitteiden ja musiikin tuotantoon erikoistunut itsenäinen levy-yhtiö ja äänitysstudio. Yritys on keskittynyt suomalaisen rap & hip hop musiikin tuotantoon ja kustantamiseen. Kaikkien yrityksen julkaisujen jakelijana toimii Playground Music.


title: Isala Van Diest

text: Isala Van Diest (7. toukokuuta 1842 – 6. helmikuuta 1916) oli Belgian ensimmäinen naislääkäri ja ensimmäinen yliopistosta valmistunut nainen.


title: Isala Van Diest

text: Van Diest opiskeli lääkäriksi Sveitsissä Bernin yliopistossa, koska Belgiassa hänelle ei annettu mahdollisuutta siihen. Valmistuttuaan vuonna 1879 hän muutti Englantiin, jossa naisille oli myönnetty oikeus harjoittaa lääkärin ammattia vuodesta 1866. Palattuaan takaisin Belgiaan Van Diest sai lääkärin oikeudet vuonna 1884. Hän perusti Belgian ensimmäisen naisten oikeuksia puolustavan järjestön yhdessä Marie Popelinin kanssa.


title: Isala Van Diest

text: Vuonna 2011 Belgian keskuspankki julkaisi 2 euron erikoisrahan, johon on kuvattu Van Diest ja Popelin. Se on ensimmäinen belgialainen raha, jossa on muun kuin kuninkaalliseen perheeseen kuuluvan naisen kuva.


title: Marie Popelin

text: Marie Popelin (17. syyskuuta 1846 – 5. kesäkuuta 1913) oli Belgian ensimmäinen naisjuristi.


title: Marie Popelin

text: Popelin valmistui juristiksi Brysselin ranskankielisestä yliopistosta vuonna 1888, mutta hänelle ei annettu oikeutta toimia asianajajana. Tapaus herätti huomiota Belgian lehdistössä ja ulkomaillakin. Vuonna 1892 Popelin perusti Isala Van Diestin kanssa Belgian ensimmäisen naisten oikeuksia puolustavan järjestön.


title: Marie Popelin

text: Vuonna 2011 Belgian keskuspankki julkaisi 2 euron erikoisrahan, johon on kuvattu Popelin ja Van Diest. Se on ensimmäinen belgialainen raha, jossa on muun kuin kuninkaalliseen perheeseen kuuluvan naisen kuva.


title: Punaviheltäjäsorsa

text: Punaviheltäjäsorsa ("Dendrocygna autumnalis") on sorsalintu.


title: Punaviheltäjäsorsa

text: Punaviheltäjäsorsaa esiintyy laajalla alueella Yhdysvaltain eteläosista Keski-Amerikan kautta Etelä-Amerikan keskiosiin asti. Sen populaatioksi arvioidaan 1,1–2,0 miljoonaa yksilöä, ja sen kannankehitys on kasvava. Laji on luokiteltu elinvoimaiseksi.


title: Täpläviheltäjäsorsa

text: Täpläviheltäjäsorsa ("Dendrocygna guttata") on sorsalintu.


title: Täpläviheltäjäsorsa

text: Täpläviheltäjäsorsaa tavataan Australiassa, Indonesiassa, Filippiineillä ja Papua-Uudessa-Guineassa. Sen kannaksi arvioidaan 10 000–25 000 yksilöä. Lajin kannankehitys on vakaa, ja se on luokiteltu elinvoimaiseksi.


title: Karibianviheltäjäsorsa

text: Karibianviheltäjäsorsa ("Dendrocygna arborea") on sorsalintu.


title: Karibianviheltäjäsorsa

text: Karibianviheltäjäsorsaa tavataan Länsi-Intian saaristossa. Sen kannaksi on arvioitu 10 000–19 999 yksilöä. Se on luokiteltu vaarantuneeksi, koska sen levinneisyysalue on pieni ja sirpaloitunut ja sopivat elinympäristöt vähenemässä. Laji on kuitenkin runsastumassa, ja sen uhanalaisuusluokitusta voidaan ehkä lieventää tulevaisuudessa.


title: Alcolapia

text: Alcolapia on kirjoahveniin kuuluva kalasuku. Sen lajit ovat erittäin emäksisiin ympäristöihin sopeutuneita ekstremofiilejä.


title: Alcolapia

text: Suvun neljä kalalajia elävät ainoastaan Itä-Afrikassa Natronjärven, Magadijärven sekä Shompolen suoalueen lämpimissä, erittäin suolaisissa ja emäksisissä vesissä. Yksi lajeista on myös levinnyt ihmisen mukana Nakurujärveen.


title: Alcolapia

text: Kalat elävät pääasiassa järvien pohjan lähteiden ympäristössä sekä rantojen laguuneissa ja niitä tavataan harvoin avovedestä. Lajien elinympäristössä veden lämpötila vaihtelee 16–40 °C välillä ja pH on yleensä 9–10,5 välillä. "Alcolapia"t ovat Natron- ja Magadijärvien ainoita kaloja ja harvoja niiden olosuhteissa selviytyviä monisoluisia eliöitä. Kalojen ravinto muodostuu pääasiassa veden pinnalla kelluvista sinileväkasvustoista sekä bakteerimassoista, mutta ne saalistavat myös jonkin verran hankajalkaisia ja sääskien toukkia.


title: Alcolapia

text: Sukuun kuuluu neljä lajia:


title: Ideateatteri osuuskunta

text: IdeaTeatteri Osuuskunta on vuonna 2008 Jokioisilla perustettu teatteriosuuskunta. IdeaTeatteri Osuuskunta oli vuonna 2012 ilman valtion toiminta-avustusta toimineista ryhmistä katsotuin.


title: Ideateatteri osuuskunta

text: Teatteritoiminnan lisäksi IdeaTeatteri tuottaa teatteritoimintaan liittyviä oheispalveluita, kuten esitystekniikka-, markkinointi- ja lippuvarauspalveluita.


title: Ideateatteri osuuskunta

text: Hämeen taidetoimikunta palkitsi IdeaTeatteri Osuuskunnan 26.11.2010 Pro Arte Tawastica -tunnustuspalkinnolla Hämeen alueella kulttuurin hyväksi tehdystä osaavasta, laadukkaasta ja innostuneesta työstä.


title: Ruskoviheltäjäsorsa

text: Ruskoviheltäjäsorsa ("Dendrocygna bicolor") on sorsalintu.


title: Ruskoviheltäjäsorsa

text: Ruskoviheltäjäsorsaa esiintyy Yhdysvaltain eteläosissa, Väli-Amerikassa, Etelä-Amerikan pohjois- ja keskiosissa, suuressa osassa Saharan eteläpuolista Afrikkaa sekä Etelä-Aasiassa. Sen kannaksi on arvioitu 1,3–1,5 miljoonaa yksilöä. Lajin kannankehitys on laskeva, mutta sen ei uskota olevan vaarassa, ja ruskoviheltäjäsorsa on luokiteltu elinvoimaiseksi.


title: Ruskoviheltäjäsorsa

text: Ruskoviheltäjäsorsa elää makeanveden tai murtoveden kosteikoissa.


title: Ruskoviheltäjäsorsa

text: Ruskoviheltäjäsorsa on pääasiassa kasvinsyöjä, mutta voi syödä myös pieniä vesihyönteisiä.


title: Danakilia

text: Danakilia on itäisessä Afrikassa tavattava ekstremofiilinen kalasuku. Siihen kuuluu kaksi lajia.


title: Danakilia

text: Suvun kaloja tavataan ainoastaan Danakilin aavikolla sijaitsevien Abaededjärven ja Afrerajärven erittäin suolaisissa vesissä.


title: Danakilia

text: Kalat elävät enimmäkseen pohjan lähteiden ympäristössä, mutta muutoin niiden elintapoja ei tunneta. "Danakilia franchettii" on luokiteltu erittäin uhanalaiseksi (EN) ja sen säilymistä uhkaa Afrerajärven käyttäminen suolantuotantoon.


title: Danakilia

text: Sukuun kuuluu kaksi lajia:


title: Sirppiviheltäjäsorsa

text: Sirppiviheltäjäsorsa ("Dendrocygna eytoni") on sorsalintu.


title: Sirppiviheltäjäsorsa

text: Sirppiviheltäjäsorsaa tavataan Australiassa. Lajin populaatio on suuri, ja sen kannankehitys on vakaa. Sirppiviheltäsorsa on luokiteltu elinvoimaiseksi.


title: Suomuviheltäjäsorsa

text: Suomuviheltäjäsorsa ("Dendrocygna arcuata") on sorsalintu.


title: Suomuviheltäjäsorsa

text: Suomuviheltäjäsorsaa tavataan Australiassa ja Kaakkois-Aasiassa. Sen populaatio on suuri, mutta sen kannankehitys on laskeva. Lajin ei kuitenkaan uskota olevan vaarassa, ja se on luokiteltu elinvoimaiseksi.


title: Save the Arctic -kampanja

text: Save the Arctic on Greenpeacen kampanja arktisen alueen suojelemiseksi. Kampanja on ollut vuosina 2011–2013 Greenpeacen suurin. Kampanjan tavoitteena on perustaa suojelualue pohjoisnapaa ympäröivälle merialueelle. Öljynporaus ja teollinen kalastus haluttaisiin kieltää.


title: Save the Arctic -kampanja

text: Osana kampanjaa Greenpeace on iskenyt mm. Formula 1 -kisoihin elokuussa 2013 Belgiassa.


title: Save the Arctic -kampanja

text: Greenpeace järjesti mielenosoitukset elokuussa 2012 ja syyskuussa 2013 Gazpromin öljylautta Prirazlomnajalla. Jälkimmäisen mielenosoituksen aktivistit pidätettiin Petšoranmerellä ja Venäjä otti haltuunsa Greenpeacen Arctic Sunrise -aluksen.


title: Save the Arctic -kampanja

text: Keväällä 2012 Greenpeacen aktivistit kiipesivät kahdesti suomalaisen Arctia Shippingin jäänmurtajille osoittamaan mieltään. Greenpeace sai kampanjalleen historiallisen paljon julkisuutta, kun mielenosoituksien rikosilmoitukset kietoutuivat vielä Heidi Hautalan eroon ministerin paikalta lokakuussa 2013.


title: Street Fighter III

text: Street Fighter III: New Generation () on Capcomin kehittämä ja julkaisema 2D-tappelupeli, joka julkaistiin kolikkopelinä vuonna 1997 Capcomin CP System III-kolikkopelijärjestelmälle. Se oli suunniteltu suoraksi jatko-osaksi Street Fighter II:lle, eikä Ryuta ja Keniä lukuun ottamatta sisällä yhtään hahmoa sarjan aiemmista peleistä, esitellen lähes täysin uuden hahmorosterin. Pelillisesti "New Generation" tuo myös uusia ominaisuuksia, kuten hyökkäysten torjumisen (, japanilaisversiossa "blocking") ja Super Arts-järjestelmän.


title: Street Fighter III

text: "New Generationia" seurasi kaksi päivitettyä versiota: Street Fighter III: 2nd Impact myöhemmin samana vuonna ja Street Fighter III: 3rd Strike vuonna 1999. Pelin ainoa kotiversio on Sega Dreamcastille julkaistu Street Fighter III: Double Impact, joka sisältää myös "2nd Impactin".


title: Intianviheltäjäsorsa

text: Intianviheltäjäsorsa ("Dendrocygna javanica") on aasialainen sorsalintu.


title: Intianviheltäjäsorsa

text: Intianviheltäjäsorsaa tavataan Etelä- ja Kaakkois-Aasiassa. Lajin kannaksi arvioidaan 200 000–2 000 000 yksilöä. Sen kannankehitys on laskeva, mutta lajin ei uskota olevan vaarassa, ja se on luokiteltu elinvoimaiseksi.


title: Damian Warner

text: Damian Warner (s. 4. marraskuuta 1989 London) on kanadalainen yleisurheilun moniottelija ja olympiamitalisti.


title: Damian Warner

text: Daegun MM-kilpailuissa 2011 Warner oli kymmenottelussa 18:s. Lontoon olympialaisissa 2012 hän sijoittui viidenneksi tuloksella 8442.


title: Damian Warner

text: Moskovan MM-kilpailuissa 2013 Warner saavutti pronssia ennätyksellään 8512. Sopotin MM-hallikilpailuissa 2014 hän oli seitsenottelussa seitsemäs. Saman vuoden Kansainyhteisön kisoissa Glasgow’ssa hän voitti kymmenottelun pistein 8282.


title: Damian Warner

text: Pan-Amerikan kisoissa 2015 Warnern voitti kultaa uudella Kanadan ennätyksellä 8659. Saman vuoden MM-kilpailuissa Pekingissä hän saavutti hopeaa uudella Kanadan ennätyksellä 8695. Rio de Janeiron olympialaisissa 2016 hän saavutti pronssia tuloksella 8666. Lontoon MM-kilpailuissa 2017 hän sijoittui viidenneksi. Warnerin ja Kanadan ennätys on toukokuussa 2018 Götzisissä oteltu 8795 pistettä.


title: Damian Warner

text: Warner saavutti Birminghamin MM-hallikilpailuisa 2018 hopeaa seitsenottelussa Kanadan ennätyspistein 6343.


title: Ana Paula Valadão

text: Ana Paula Machado Valadão Bessa, lyhyemmin Ana Paula, (s. 16. toukokuuta 1976 Belo Horizonte, Minas Gerais, Brasilia), on kristillisen ylistysmusiikin laulaja ja säveltäjä. Hän työskentelee lisäksi pastorina Lagoinhan baptistiseurakunnassa sekä kirjailijana ja televisioesiintyjänä. Ana Paula on naimisissa pastori ja lakimies Gustavo Bessan kanssa, ja heillä on kaksi lasta. Ana Paula Valadão toimii Diante do Trono -yhtyeessä.


title: Ana Paula Valadão

text: Ana Paula Valadão on Márcio Valadãon ja Renata Valadãon tytär. Marcio ja Renata Valadão ovat Lagoinhan baptistiseurakunnan pastoreita ja perustajia. Ana Paula on André ja Mariana Valadãon isosisko. Hän aloitti musiikkiuransa osallistumalla ryhmään nimeltä King's Kids. Hänen ensimmäinen albuminsa oli ""Expressão de Fé"", jonka levytti King's Kids. Jonkin aikaa myöhemmin hän osallistui El-Shammah -kuoroon ja levytti albumin ""Ele Tem Sido Fiel"".


title: Ana Paula Valadão

text: Ana Paula Valadão opiskeli lakia Universidade Federal de Minas Gerais -yliopistossa (UFMG), mutta keskeytti opinnot vuonna 1996, ja päätti opiskella Christ for the Nations Institutessa, joka sijaitsee Texasin osavaltiossa Yhdysvalloissa. Palattuaan Brasiliaan hän alkoi kirjoittaa lauluja ja levytti vuonna 1998 ensimmäisen levynsä nimeltä ""Diante do Trono"". Sen levytys merkitsi Diante do Trono -ryhmän syntyä. Ana Paula meni naimisiin pastori Gustavo Bessan kanssa 13. syyskuuta 2000, vuosi ja yksitoista kuukautta sen jälkeen kun he olivat tavanneet. Myöhemmin hän kamppaili lapsettomuuden kanssa ja kuvasi tätä vaikeutta CD-levyllään ""Esperança"", varsinkin nimikkokappaleessa "Esperança". Äänittäessään seuraavaa CD:tään ""Ainda Existe Uma Cruz"", Ana Paula oli raskaana ja hänen ensimmäinen poikansa Isaque Valadão Bessa syntyi 3. tammikuuta 2006 ja 23. toukokuuta 2009 syntyi hänen toinen poikansa, Benjamim Valadão Bessa.


title: Ana Paula Valadão

text: Elokuussa 2009, Ana Paula ja hänen perheensä muuttivat Dallasiin, Texasiin, jossa hänen miehensä jatkoi palvelutyöhönsä liittyviä opintoja. Laulaja ilmoitti kuitenkin Diante do Trono -yhtyeen virallisilla verkkosivuilla päättäneensä että ei jätä yhtyettä, ja jatkaisi mukanaoloa kaikissa ryhmän tärkeimmissä tapahtumissa. Toukokuussa 2011 perhe palasi Brasiliaan.


title: Ana Paula Valadão

text: Ana Paula Valadão on vastaanottanut yli 25 palkintoa yhtyeensä puolesta. Vuonna 2004 niistä kahdeksasta ehdokkaasta, jotka jätettiin Troféu Talentoon (brasilialainen palkinto, joka on samankaltainen kuin Dove Awards) hän voitti seitsemän ja oli ehdolla myös palkinnonsaajaksi eri ryhmissä "38th GMA Dove Awards" -palkinnon saajaksi albumillaan ""In the Father's Arms"", vaikkakaan ei voittanut niistä yhtään. Diante do Trono on matkustanut useissa maissa Amerikassa, Euroopassa, Lähi-idässä, Afrikassa ja Aasiassa. Koko yhtyeen historian ajan Ana Paula on ollut sen palvelutyön, sävellysten ja organisoinnin johtajana.


title: Ana Paula Valadão

text: Marraskuussa 2011 Ana Paula Valadão matkusti Yhdysvaltoihin nauhoittaakseen ensimmäisen sooloalbuminsa englanniksi - albumi on tehty yhteistyössä Gateway Worshipin kanssa.


title: Ana Paula Valadão

text: Heinäkuussa 2012 Ana Paula Valadão valittiin yhdeksi sadasta merkittävimmästä brasilialaisesta SBT-televisiokanavan ja BBC:n yhteistuotannossa, jossa yleisö ehdotti Internetin kautta merkittävien brasilialaisten nimiä. Ana Paula on saavuttanut 97. merkittävimmän sijan ja osallistui ohjelmaan (nimellä "O Maior Brasileiro de Todos os Tempos", suomennettuna "Suuret") laulamalla Brasilian kansallisessa televisiossa.


title: Ana Paula Valadão

text: Heinäkuussa 2013 Ana Paula äänitti ryhmänsä Diante do Tronon kanssa kuudennentoista teoksensa Brasilian pohjoisilla alueilla ja vetosi alueen hätätilan puolesta. Alue kärsii pahimmasta kuivuudesta viiteenkymmeneen vuoteen. Albumi ""Tu Reinas"" on huuto Jumalan puoleen.


title: Ana Paula Valadão

text: Jerusalemin kansainvälinen kristillinen suurlähetystö (IECJ) kutsui Ana Paula Valadãon palvelemaan lehtimajanjuhlille Ein Gediin syyskuussa 2015. Tässä tapahtumassa oli edustettuna 95 kansakuntaa ja hän edusti Brasiliaa ja Latinalaista Amerikkaa. Aiemmin samana vuonna hänet oli kutsuttu maailmanlaajuiseen Empowered21 konferenssiin joka pidettiin Israelissa. Vuoden 2015 lopussa Ana Paula perheineen muutti takaisin Dallasiin Yhdysvaltoihin missä hän palveli opettajana "Christ For The Nations" (CFNI) raamattukoulussa ja ylistyspastorina Gateway seurakunnassa. Tänä uutena aikakautena hän on palvellut eri seurakunnissa ja konferenseissa Yhdysvalloissa kuten IHOPKC ("International House of Prayer") ja "Oral Roberts" yliopistossa. Hän on esiintynyt myös Yhdysvaltojen kansallisilla TV kanavilla CBN ja Daystar.


title: Ana Paula Valadão

text: Ana Paula on vieraillut Suomessa ainakin kuusi kertaa, vuonna 2010 hän oli Nokia-mission järjestämässä ylistysmusiikkitapahtumassa ja kesällä 2013 Seinäjoella Sateet lähetä -tapahtumassa. Heinäkuussa 2014 hän esiintyi eduskuntatalon portailla ylistystapahtumassa yhdessä bändinsä ja sadan hengen kuoron kanssa sekä seuraavina päivinä Helsingin Kulttuuritalolla ja Tampereella Hervannan vapaa-aikakeskuksessa. Uutena vuotena 2015/2016 hän esiintyi Vantaan Energia Areenalla.


title: Ana Paula Valadão

text: Suomessa TV7 on lähettänyt Ana Paulan ylistyskonserttitaltiointeja.


title: Ana Paula Valadão

text: Vuonna 2012 Ana Paula levytti ensimmäisen suomenkielisen levynsä, nimeltään ""Suomi Valtaistuimen Edessä 1"". Levyllä esiintyvät myös Johanna Särkkälä, Elina Haavisto, Jaana Yrttiaho sekä Rodrigo ja Saara Campos.


title: Ana Paula Valadão

text: Vuonna 2014 Ana Paula levytti toisen suomenkielisen levynsä "". Levy koostuu kymmenestä Ana Paulan laulusta, kahdesta Gateway-seurakunnan laulusta ja yhdestä Matt Gilmanin laulusta. Solisteina on Ana Paulan lisäksi suomalaisia ylistyksenjohtajia.


title: Ana Paula Valadão

text: Ana Paula Valadão on Brasilian Lagoinha seurakunnassa vuonna 1997 perustetun Diante do Trono ylistysryhmän johtaja ja päälaulaja. Yhtyeen julkaisemia albumeja on myyty yli 15 miljoonaa kappaletta ja ne ovat saaneet yli 32 palkintoa. Yhtye on kansainvälisesti arvioituna suurin kristillinen ylistysryhmä Latinalaisessa Amerikassa ja yksi maailman suurimmista. Diante do Trono on vetänyt yhteensä enemmän kuin 7 miljoonaa ihmistä vuosittain pidettäviin ylistyskonserttitaltiointeihin.


title: Diante do Trono

text: Diante do Trono "(suom. ""Valtaistuimen Edessä") on nykyajan kristillistä musiikkia (Contemporary Christian Music) esittävä yhtye Belo Horizontesta, Brasiliasta. Ryhmää johtaa Ana Paula Valadão.


title: Diante do Trono

text: Yhtye perustettiin Lagoinhan baptistiseurakunnassa vuonna 1997, jolloin kirkon johto halusi kerätä rahaa hyväntekeväisyyteen Intiassa. Vuoden 1998 aikana he järjestäytyivät ja äänittivät debyyttialbuminsa "Diante do Trono". Vaikka he ovat parhaiten myyvien gospel-bändien joukossa, heidät tunnetaan suurista ihmisjoukoista, jotka tulevat vuotuisiin live-nauhoituksiin, kuten kaksi miljoonaa ihmistä vuoden 2003 "Quero Me Apaixonar -"livelevyn äänityksissä São Paulossa. Yhtyeen vuoden 2001 albumi "Preciso de Ti" on myydyin albumi koko hengellisen musiikin historiassa Brasiliassa yli kahdella miljoonalla myydyllä kappaleella. Yhteensä Diante do Trono on myynyt yli 10 miljoonaa levyä, ja se tunnetaan Latinalaisen Amerikan suurimpana ylistysmusiikkiyhtyeenä.


title: Diante do Trono

text: Monet tunnetut nimet hengellisen musiikin saralla ovat lähtöisin Diante do Trono -yhtyeestä, kuten André Valadão, Mariana Valadão, Nívea Soares ja Ana Nóbrega.


title: Diante do Trono

text: Diante do Trono on julkaissut yli 25 albumia ja on Brasilian menestynein gospel-yhtye. He ovat voittaneet 24 "Talent Awards "-palkintoa, joka on brasilialainen palkinto, samankaltainen kuin Dove Awards -palkinto, mikä on enemmän kuin mikään muu yhtye. Vuonna 2004 he saivat kahdeksan ehdokkuutta ja voittivat niistä seitsemän. Vuonna 2008 Diante do Trono sai kunnianosoituksen Programa Raul Gil:issä, kuuluisassa brasilialaisen SBT-kanavan tv-ohjelmassa, hengellinen musiikin ansioistaan. Bändi toimii myös hyväntekeväisyyden saralla, Ashastan-projektissa, joka tarjoaa turvatalon Intiassa lapsiprostituution uhreille.


title: Suuriselkä

text: Suuriselkä (, virallisesti Се́льга, "Selga") on kylä Karjalan tasavallan Aunuksen piirin Kuittisen kunnassa Venäjällä. Se sijaitsee Alavoisenjoen ja Mäkriänjoen välisellä vedenjakajalla viisi kilometriä Kuittisesta pohjoiseen. Kylässä on 45 asukasta (vuonna 2012).


title: Suuriselkä

text: Suuriselkä mainitaan ensimmäisen kerran vuonna 1707. Sen kanta-asukkaat ovat aunuksenkarjalaisia. 1900-luvun alussa kylä kuului Riipuskalan volostin Ulvanan kyläkuntaan. 1930-luvulla se toimi Ulvanan kyläneuvoston keskuksena. Vuonna 1933 siellä oli lähes 300 asukasta. Suuriselkä ja sen kaakkoispuolella sijaitseva Pieniselkä (ven. "Malaja Selga") yhdistettiin virallisesti vuonna 1957. Niistä jälkimmäinen on nykyään autiona. Lähistöllä on myös toinen autio kylä Hattu ("Kamennyi Rutšei").


title: Suuriselkä

text: Tienhaarassa pienen järven lähellä sijaitseva Suuriselkä on poikkeuksellisen hyvin säilynyt kansanomaisen rakennustaiteen kokonaisuus. Sen suojelukohteisiin kuuluu joukko 1800–1900-lukujen vaihteessa pystytettyjä perinteisiä asuintaloja talousrakennuksineen. Aunuksen tien varressa on tsasounan ja hautausmaan jäännökset. Kylällä on historiallisen asutuksen status. Rakennusmuistomerkkejä on myös Pienessäselässä ja Hatussa.


title: Suuriselkä

text: Karjalaisten lisäksi kylässä asuu nykyään myös tadžikkeja. Sen kautta kulkee Kuittisen ja Yllösen välinen maantie. Palveluihin kuuluu kauppa-auto.


title: Matt Parry

text: Matthew "Matt" Parry (s. 14. tammikuuta, 1994 Cardiff, Wales) on brittiläinen moottoriurheilija. Hän kuului F1-talli Caterhamin nuorten kuljettajien kehitysohjelmaan.